Gazte eguneko gertakaria bi hitzetan - - Aiurri.eus\nGazte eguneko gertakaria bi hitzetan\nPeio Manterola Pavo 2019-10-07 08:22\nLarunbata zen, larunbat berezia niretzat. Udaratik prestatzen genbiltzan Gazte Eguna ailegatu zen. Urtero lez, festa giroan guretzat garrantzizkoak diren kontu politikoak salatu nahi genituen. Halere, niretzat, une horretan sentitzen nuen satisfazio itzela zen garrantzitsuena.\nIzan ere, niri eta nire kideei eguna antolatzeak kendu zigun energia guztiak merezi izan zuela ikusten nuen: gazte denok ederto pasatzen genbiltzan eta "Denak Herrian" leloak Andoaien gutxitan presentziatzen den talde izaera sortu zuen. “Joder, kostata, baina lortu dugu!” esaten nion nire buruari.\nLan asko eskatu zigun egitaraua antolatzeak, guztion lana ezinbestekoa izan zen, baina kide baten ekina azpimarratuko nuke gaurkoan: honek, udaletxera “hamaika” bider joan behar izan zuen eskaerak egin; baimen guztiak sinatu eta halakoak egitera. Ez dakit zehatz zenbat buelta emango zituen udalera.\nLagun horri esker, gazte eguna egiteko herriko karrikak erabil genitzakeen, baina bat batean, elektrotxarangaren musikapean dantzan genbiltzala, udaltzaingoak giroa isildu eta gelditu zuen. Zirudienez, bizilagun bat kexatu zen, molestatuta bizi bazara ulergarria den kontua, baina guk baimen guztiak geneuzkan. Udaltzaingoak ordea, ez zeukan horren berri.Udaltzainek, une horretan beren lana egin zuten eta baimenak eskatu zizkiguten. Noski, gu festan genbiltzan, ez generamatzan paperak gainean eta une horretan musikariekin gaztetxean zegoen kideak ekarri zuen udaletxean eman ziguten gordekina, baina paper hori eskaria omen zen eta ez baimena. “Engainatu egin gaituzte?” pentsatu genuen.\nTamalez, egoera horrek, beharrezkoa ez zen tentsioa eragin zuen, bai gure aldetik eta baita udaltzainen partetik ere. Izan ere, lehen aipatutako kideak bere lana hutsala izan zela sentitu zuen une batez. Gainera, bere erruz-edo (hala ez bazen ere) eguneko arrastia zapuztu zitekeela pentsa zezakeen. Baina arratsaldea berari izorratu zitzaion.\nMomentu horretan ordea, zerbitzuz kanpo zegoen udaltzain bat azaldu zen. Honek alkateari deitu zion. Zirudienez, alkateak ere ez zeukan Gazte Egunaren berri. Alkateak, beraz, baimenen kontua daraman kontzejalari – hau EAJkoa – hots egin behar izan zion. Eta bai, baimen osoa geneukan kaleetan gure eguna, gazteon eguna, herri osoarekin ospatzeko.\nArazoa konponduta beraz. Hori bai, egoera honek gogoetak sortu dizkit:\nZein zaila den eta zenbat lan eskatzen duen herriari bizipoz apur bat emateak; baina, era berean, zein erraza den talde-ilusio osoz egindako ekimen ireki bat zapuztea. Zein erraz izorratu dakiokeen ekintza batek, pertsona bati bere arrastia; zein zaila den beraz, egun osoa lasai eta arazo barik pasatzea. Baina, izatez, zein erraza izan zen soluzioa: bi dei eta bi hitz.\nAgian udal gobernua osatzen dutenek alderdikeriak utzi eta komunikazio zein prebentzio apur batez ibiliko balira; enteratuko balira, gutxienez, herrian egiten diren ekintzen nolakotasunaz; komunikatuko balira, bi hitzetan horrelako tentsio egoerak ekidingo lirateke eta, noski, herritarrok lasaiago biziko ginateke. Azken finean, zortea izan genuen eta bizi izan ziren urduritasun uneek ez zuten gertakari larriagorik ekarri. Alderantziz ere gerta zitekeen ordea, eta eguna benetan zapuztu. Zorionez festak aurrera jarraitu zuen eta dena pasadizo batean gelditu da.


Irekia Eusko Jaurlaritza - Gobierno Vasco :: Euskal Administrazio Publikoko 83 langilek telelanaren bitartez egingo dute lan bihar astehelenetik aurrera\nEuskal Administrazio Publikoko 83 langilek…\nIVAP da telematikoki lanean langile gehien izango dituen erakundea, atzetik hurrenez hurren Osasun Saila eta Hezkuntza, Hizkuntza Politika eta Kultura Saila dituela.\nTelelana aukeratu duten Euskal Administrazio Publikoko langileen profil ohikoena honakoa da: emakumea, 41 eta 50 urte artekoa eta goi mailako teknikarien A talde profesionaleko kidea.\nTelelangileek Interneteko konexioa ordainduko dute, eta, sail bakoitzak, berriz, ekipamendu informatikoa jarriko du, batez beste urteko 679 euroko kostua izango duena.\nBihar azaroaren 25etik aurrera eta hamabi hilabeteko epean, Euskal Administrazio Publikoko 83 langilek telelanaren bitartez beteko dituzte euren zereginak. Hain zuzen ere, 52 emakume eta 31 gizonezko izango dira.\nTelelanaren bitartez lan egiteko aukera onartu zaienek euren sailetako arduradunekin adostuko dute zenbat denboraz arituko diren telelanean, baita telelana noiz hasi eta noiz bukatuko duten ere. Epe hori ez da inola ere urtebete baino luzeagoa izango, hori baita onartutako aldi luzeena.\nHerri Arduralaritzaren Euskal Erakundea izango da telenean langile gehien izango dituen erakundea, hamazortzi guztira. Jarraian, hurrenez hurren, Osasun Saila eta Hezkuntza, Hizkuntza Politika eta Kultura Saila daude.\nAdinari erreparatzen baldin badiogu, telelanaren alde egin duten langileen artean adin tarte ohikoena 41 urtetik 50era doana dela ikusiko dugu, 37 langilerekin guztira. Aldiz, hurrengo hamabi hilabeteotan, lau bakarrik izango dira telelanaren bidez lan egingo duten 60 urtez gorako langileak.\n31 urtetik 40ra\n41 urtetik 50era\n51 urtetik 60ra\nHurrengo hilabeteetan telematikoki lan egingo duten Euskal Administrazio Publikoko langileen gehiengoa, % 86,7 hain zuzen ere, goi mailako teknikarien A talde profesionaleko kideak dira, hau da, lizentziatuak.\n(Goi mailako teknikariak – Lizentziatuak )\n(Erdi mailako teknikariak − Diplomatuak )\nTelematikoki lanean hasi baino lehenago, langileek hamar orduko ikastaroa jasoko dute online, ikastaro hau gainditu beharko dute.\nLangileek askatasun osoz aukeratu ahal izango dute nondik egingo duten lan. Hori bai, honako baldintza hau bete beharko dute ezinbestean: beharrezko telekomunikazio sistemak izan beharko dituzte, hau da, Interteko konexioa. Zerbitzu horrek sortuko dituen kostuak langileak berak ordaindu beharko ditu.\nBestalde, sail bakoitzak ordaindu beharko du langileei beharrezko ekipamendu informatikoa eskaintzeak eragingo duen kostua. Aurreikusi denez, langileko urteko kostua 678,96 eurokoa izango da.\nzearreta_telelana_01_eu.mp3 behera kargatu (1000 KB)\nzearreta_telelana_02_eu.mp3 behera kargatu (1 MB)\n80/2019 EBAZPENA, urtarrilaren 21ekoa, Osakidetza-Euskal osasun zerbitzuko Araba ESIko zuzendari gerentearena, zeinaren bidez dei egiten baita Osakidetza- Euskal osasun zerbitzuko Araba Erakunde Sanitario Integratuko Farmaziako atal sanitarioko buruaren lanpostu…


Urtarrilean bi dokumental eta hiru pelikula emango dituzte - Soraluze - Plaentxia.eus\nUrtarrilean bi dokumental eta hiru pelikula emango dituzte\nUbane Madera 2019-01-11 10:45\nIazko Raid Pandemonium-eko kideek Soraluzera egindako bisitako talde argazkia.\nBihar, zapatua, Grande Cuore Ibai eta Raid Pandemonium izeneko ikus-entzunezkoak proiektatuko dituzte Herriko Antzokian. Domekan, berriz, umeendako zinema saioa izango da, eta hurrengo eguenean estreinatuko dute, berriz, Ostegunetako Pelikulak zikloaren aurtengo jarduna.\nAtzo, eguena, Ibaixa garbi zegoeneko testigantzak izeneko ikus-entzunezkoa eman ondoren, bihar, zapatua izango da urtarrileko kultura agendarekin lotutako bigarren hitzordua: Raid Pandemonium ikus-entzunezkoaren proiekzioa.\nZazpi urte daramatzate rally hori egiten. Eibartik abiatu zen iazko martxoan, eta partaide izan zituen, besteak beste, Fernando Garcia soraluzetarra eta haren loba Antxon Garcia.\nGainera, Soraluzeko Udalak ere laguntzen du ekimena. Horrela, Marokora abiatu aurretik, Soraluze bisitatzen dute, eskerrak eman eta basamortura eramango dituzten ibilgailu ikusgarriak erakusteko, guztiak ere 25 urtetik gorakoak. Bada, hori guztia jasotzen duen dokumentala landu du Jairo Berbel elgoibartarrak eta berau da bihar emango dutena, 19:30ean, Herriko Antzokian.\nRaid Pandemonium ikus-entzunezkoaren proiekzioaren aurretik, baina, beste bat emango dute: Grande Cuore Ibai, hori ere Jairo Berbelek egindakoa. Allan-Herndon-Dudley sindromea du Ibai ume eibartarrak. Munduan gaixotasun berbera duten 130 lagun daude bakarrik. Eta dokumentalaren proiekzioa baliatu nahi dute, besteak beste eta Garciaren esanetan, "halako gaixotasunei ikusgarritasuna emateko".\nGarciak, gainera, gonbita berezia egin die umeei bertaratzeko: “Dei egingo nieke 8-16 urte bitarteko neska-mutikoei bereziki, ikus dezaten, adibidez, badaudela eskolara joan ezin duten umeak”. Bi euro da sarrera. Eta batutako dirua AFESD elkartera bideratuko dute, diagnostikatu bako gaixotasunen elkartera.\nDomekan, berriz, umeendako zine emanaldia izango da 17:00etan: Itsasontziak erreskatean pelikula, Soraluzeko Udalaren eta Atxolin Guraso Elkartearen eskutik.\nEta hurrengo eguenean emango duten El Reino izeneko pelikulak estreinatuko du Ostegunetako Pelikulak egitasmoaren aurtengo zikloa. Rodrigo Sorogoyen zuzendariaren filma 21:00etan emango dute, ohi denez.\nUrtarrileko emanaldiak borobiltzeko, hilaren 27an umeendako zinemarekin beste hitzordu bat izango da: Oihaneko Kuadrilla filma emango dute, hori ere 17:00etan hasita.


Elgoibarrek aisialdi egitarau zabala taxutu du uztailerako bizilagunei eta bisitariei zuzenduta — Debabarrena turismo\nElgoibarrek aisialdi egitarau zabala taxutu du uztailerako bizilagunei eta bisitariei zuzenduta Uda garaia ona izan ohi da, ez bakarrik deskantsatzeko, baita ongi pasatzeko eta festen, ekitaldi sozialen, kontzertuen... bitartez deskonektatzeko ere. Finean, jarduera eta jai mordoxka izan ohi dira herri askotan udaran zehar. Gure udalerriak ez dira salbuespenak. Horren erakusle, esaterako, Elgoibar: udaleko kultur sailak antolatuta, bisitari eta bizilagunentzat egitarau mardula prestatu du uztailera begira. https://www.debabarrenaturismo.com/eu/albisteak/elgoibarrek-aisialdi-egitarau-zabala-taxutu-du-uztailerako-bizilagunei-eta-bisitariei-zuzenduta https://www.debabarrenaturismo.com/eu/albisteak/elgoibarrek-aisialdi-egitarau-zabala-taxutu-du-uztailerako-bizilagunei-eta-bisitariei-zuzenduta/@@download/image/elgoibar-folklore jaialdia.png\nUda garaia ona izan ohi da, ez bakarrik deskantsatzeko, baita ongi pasatzeko eta festen, ekitaldi sozialen, kontzertuen... bitartez deskonektatzeko ere. Finean, jarduera eta jai mordoxka izan ohi dira herri askotan udaran zehar. Gure udalerriak ez dira salbuespenak. Horren erakusle, esaterako, Elgoibar: udaleko kultur sailak antolatuta, bisitari eta bizilagunentzat egitarau mardula prestatu du uztailera begira.\nElgoibarko Udaleko Kultur sailak uztailerako egitarau ederra taxutu du, familia-giroan gozatu eta parte hartzeko aproposak diren jarduerekin.\nSan Fermingo jaien baitan, uztailaren 7tik 14ra, entzierroen jarraitzaile direnek aukera ezin hobea edukiko dute horiek zuzenean jarraitzeko, goizeko 08:00etatik aurrera, herriko kultur etxean. Era berean, behin festa abiatzen duen txupinazoaren ostean, txikienek biziki gozatuko dute San Fermin Txikiaz, Elgoibarko Izarra taldeak antolatutako haurren entzierroarekin, zein San Bartolome eta Rosario kaleetatik igaroko den 10:30tik 13:00ak arte.\nEgun berean, uztailaren 7an, 22:00 eta 02:00ak bitartean ultratrailak eta mendi lasterketak gustuko dituztenek Ehunmilak proban partehartzen dutenei animatzeko parada izango dute Azkaratetik pasaeran.\nLarunbatean, aldiz, hilak 8, arratsaldeko 16:00etan, Xake txapelketa ospatuko da Maalako Parkean, Zubi-Ondo Xake Elkarteak antolatuta.\nHurrengo larunbatean, uztailak 15, CD Elgoibar eta Real Sociedad (Lehen Maila) arteko norgehiagoka jokatuko da, tokiko futbol taldeak bere historian zehar izan dituen presidente-ohiak omentzeko. Hitzordua arratsaldeko 18:00etan izango da, Mintxetako kirol instalazioetan.\nUztailak 21, ostirala: Elgoibarko XXXI. Nazioarteko Folklore Jaialdia\nHileko egitarauaren hitzordu garrantzitsuena uztailaren 21ean iritsiko da. Izan ere, larunbat horretan Elgoibarko XXXI. Nazioarteko Folklore Jaialdia ospatuko da. Bertan parte hartuko dute Indiako Rang Sagar taldeak, Estatuko Kantu Taldeak, eta Elgoibarko Haritz Euskal Dantza Taldeak. Haritz EDT taldeak antolatutako jaialdi hori Maalako Parkean hasiko da gaueko 22:30ean. Parke berberak, hilaren 31n, Eguren Orkestraren erakustaldia hartuko du, arratsaldeko 19:00etan, bertaratzen direnak dantza batean jartzeko.


“Espainiako gripea”: duela mende bateko epidemia gogoan | Euskal Herria | KAZETA\n“Espainiako gripea”: duela mende bateko epidemia gogoan\nEgunotan, koronabirusarekin antzekotasun batzuk dituen 1918ko izurrite handia ekarri dute gogora hainbat hedabidek. Mundu osoan 50 milioi pertsona hil zituen pandemiak, Euskal Herrian populakuntzaren %1,2a, 15.000 pertsona inguru.\nKazeta|2020/03/26|0 iruzkin Eguneratua:\n"Espainiako gripeak" mundu osoa kolpatu zuen duela mende inguru. © Zazpika\nHistorian izan den pandemiarik larrienetakoa izan zen 1918 eta 1920 urteen artean mundu osoan hedatu zen "Espainiako gripea" bezala ezaguturikoa. 50 milioi pertsonaren heriotza eragin zuen, horien artean 200.000 Estatu frantsesean, 15.000 Euskal Herrian. Arnaga Etxeko jabea zen Edmond Rostand ere eritasunak jota zendu zen Parisen, 1918ko abenduaren 2an.\nBeraz, Euskal Herrian ere eragin zuzena izan zuen izurrite horrek. Anton Erkoreka EHUko Medikuntza eta Historiaren Euskal Museoko zuzendariak sakon aztertu zuen 2006an argitaraturiko "La pandemia de gripe española en el Pais Vasco (1918-1919)" liburuan. Bi urte horien artean mila biztanletik 12 hil ziren, hots, biztanleriaren %1,2a, gizonezkoak emazteak baino gehiago, 15 eta 34 urte artekoak gehienak, baina baita haurrak ere. Orotara 15.000. Populakuntzaren erdiak baino gehiagok pairatu zuen eritasuna. Eritasunak arnasketa aparatua kaltetzen zuen bereziki eta egun gutitan hiltzen zen jendea.\nGripeak Euskal Herrian hiru agerraldi izan omen zituen. Lehena Espainiatik heldu zen, Bilbo eta Iruñean izan zuelarik eragina, baina udan desagertu zen, irailean berriz agertzeko. Bigarren agerraldia izan zen larriena, Irunen eta Hendaian lehen fokua aurkitu ondotik. Erkorekaren erranetan, "seguruenik trenaren bidez helduko zen, eta hortik aurrera, epidemia ikusten dugu zabalduta. Urrian Europa osoan dago epidemia". Irunen populazioaren %1a hil zen iraila eta urrian. Gerora, fite lurralde osoa hunkitu zuen gripeak, Baionatik Donostiaraino, Gasteiz eta Bilbo ere kolpatuz. Hirugarren agerraldian eritasuna lekuan leku agertu zen, ez manera masiboan hedaturik.\nAnton Erkorekak duela bi urte Zazpika iganderoko aldizkariari eskaini elkarrizketan iragarri zuenez, "gripe pandemia gehiago izanen dira, baina ez dakigu noiz eta nola". Bada, iragarpenak neurri handian betetzen ari dira.\nHistoriatik ikasteko beharra\nBirusak Europa astindu zuen munduko gerlaren erdian. Honek populakuntzari behar zen informazioa ez ematea eragin zuen Frantses Estatuan eta Alemanian. "Autoritateentzat helburua Frantzia epidemiak jota eta ahuldurik zegoela ez erakustea zela uste dut", erran du Freddy Vinet Paul-Valery-Montpellier-III Unibertsitateko irakasle, geografo eta historiagileak Le Monde egunkariari eskainitako elkarrizketa batean. L’Obs atariko zutabeetan ere gaia landu duen Sara Diffalah kazetariarentzat "zaila da ondorioak hain suntsigarriak izanen diren jakitea, baina bi krisiek komunean dute larritasunaz sobera berant jabetu izana".\nDuela mende inguruko gripea Covid-19arekin alderatu dute ainitzek. "Jendeak gripe oldarraldiak zituen, usu bapatekoak: sukarra, buruko mina... Kasurik larrienetan, arnasketa arazoak ere izaten ziren, bereziki bronkioetako pneumonia. Hots, sintomen aldetik, koronabirusetik aski berdintsua", berretsi du Freddy Vinetek. Populakuntzak Pasteurrek irakatsi zituen garbiketa irizpideak jasotzen zituen, besteak beste, eskuak garbitu eta eremu publikoen desinfekzioari loturik. Zinema, antzoki edota eskoletan ere neurriak ezarri ziren, baina unibertsitateko irakaslearen hitzetan, "oraingo egoerarekin konparaturik, oso ezberdina, ez baitzegoen neurri orokorrik".\nBere arabera, autoritate frantsesek eta alemaniarrek osasun krisi horretaz egindako kudeaketa huts egite bat izan zen, behin iraganik, "isiltasunaren legea" ezarri baitzuten. "Alimaleko huts egitea da, eraikitzen ari zen osasun historiarekin zerikusirik ez zuena: Pasteur, asepsia, garbiketa arauaka, txertaketa... Epidemia handiekin bukatu genuela uste izan genuen. Eta, kolpez 240.000 hildako!", adierazi du Vinetek. "Ikasi beharrekoa da huts egiteak edo gibelapenak usu medikuak ez diren aginduen araberakoak direla". Bere iritziz, mediku ikuspegi soil batetik ezin zaie krisi hauei aurre egin. "Baina garai hartan, gerlan ziren, eta horrek guzia eritasunaren inguruan antolatzea baldintzatu zuen. Funtsezkoa da orduan egin zen gauza bera ez egitea", ohartarazi du. Agintariek beti ez dituzte historiaren ikaspenak gida gisa hartzen.\nKoronabirusaren ondorioak munduan gaindi


Zorionak, Joserra Onandia! | Labayru Fundazioa\nEta ez herrikoetan bakarrik, Labayru Fundazioaren laguntzailea dogu Joserra, hutsik egiten ez dauena Fundazioaren batzar nagusira nahiz beronek eratutako beste jarduera askotara be, normalean Jon Peli Oleaga lagun eta euskalzale sutsuagaz batera.\nGizon apala da eta, saria pozik hartu badau be, hunkituta agertu da. Berarentzat euskera ikastea eta euskeraz bizitea gozagarria da eta gustau egiten jako.\nOnandiak bizitzan zehar euskerea ikasteko hainbat ahalegin egin ditu. Orain 13 urte kontratista (Construcciones Onandia) lanean erretiroa hartu ebanean, serio hartu eban bere lehenengo zaletasuna dalako. AEK, Jose Antonio Agirre ta Lekube eta udal euskaltegietan ibili da eta baita Labayrun be, bizkaierea ikasteko.\nHorrez ganera, berba egiten ikasteko praktikak egin gura ditu eta horrek Berbalagun taldeetan eta Mintzanet programan, atzerriko berbalagunakaz euskeraz egiteko, parte hartzera eroan dau.\nGetxoko Udalak atondutako Sariaren XII. edizinoaren ekitaldia Muxikebarrin egingo da azaroaren 17an.


Irekia Eusko Jaurlaritza - Gobierno Vasco :: Akordioak Hezkuntzako Negoziazio Mahaietan\n<img src="https://www.irekia.euskadi.eus/uploads/cover_photos/44438/original/Sukalde_eta_Garbitzaile_-_Kopia.jpg" style="max-width:100%" alt="Reunión de la mesa de Cocina y Limpieza" />\nReunión de la mesa de Cocina y Limpieza Iturria: Irekia\nEusko Jaurlaritzaren Gasteizko egoitzan Hezkuntzako bi Negoziazio Mahai elkartu dira gaur goizez. Hezkuntza Saileko eta sindikatuetako ordezkariak Sukalde eta Garbiketa nahiz Hezkuntza Bereziko Negoziazio Mahaietan elkartu dira. Mahai bietan zenbait akordiotara iritsi da.\nSukalde eta Garbiketako kidegoari dagokionez, ordezkaritza duten sindikatu guztiek –LAB, CCOO eta UGTk- , ELAk izan ezik, akordioa sinatu dute Hezkuntza Sailarekin. Aipaturiko sindikatuok gehiengoa ordezkatzen dute Sukalde eta Garbiketako kidegoan. Gehiengo sindikalak eta Hezkuntza Sailak sinatu duten akordioak, beste zenbait elementuren artean, honako hauek jasotzen ditu:\n- Lanpostuen zerrenda erregularizatzea eta behin-behinekotasuna jaisteko proposamenak.\n- Sukaldeko eta garbiketako lan kargak egokitzea, dieta berriak zein espazioen erabilera handiagoa aintzat hartuz.\n- Euskalduntzea eta Prestakuntza Plana\nHobekuntza hauek berehala aplikatuko dira, akordioa Euskal Herriko Agintaritzaren Aldizkarian argitaratu ondoren.\nBestalde, Hezkuntza Bereziko Negoziazio Mahaian LAB eta CCOO sindikatuek Hezkuntza Sailaren proposamenarekiko adostasuna erakutsi dute. STEILAS sindikatuak denbora gehiago eskatu du bere oinarriekin kontsulta egiteko. Sindikatuetako ordezkariei aurkezturiko dokumentuak kidego honetako profesionalen lan baldintzetan hobekuntzak jasotzen ditu:\n- Behin behinekotasuna jaistea eta Enplegu Publikorako Eskaintza (260 plaza)\nSukalde eta Garbiketako Negoziazio Mahaian sinatu den akordioaren ondoren lan baldintzak nahiz zerbitzua bera ere hobetuko dira. Era berean, Hezkuntza Bereziaren alorrean, beste bilera bat egitea espero da, akordio bat lortze aldera.\nSukalde_eta_Garbitzaile_-_K... 80 KB (jpg)\nERABAKIA, 2019ko abenduaren 12koa, Universidad del País Vasco / Euskal Herriko Unibertsitateko Gobernu Kontseiluarena, onartzeko 2019ko lan eskaintza publikoa administrazio eta zerbitzuetako langileentzat, bai 2017rako Estatuaren Aurrekontu Orokorrei buruzko…


Bonbardaketa egunetako ibilbideak Gerrako Ahotsak webgunean - Ahotsak.eus\n1937ko udaberrian gertatu ziren Gerra Zibileko bonbardaketa gehienak, hegazkin espainiar, italiar eta alemaniarrek hainbat herriren aurkako eraso krudelak hasi zituztenean. Gerrako lehenengo bonbardaketekin alderatuta, hauetako asko zibilen kontra egin ziren, biztanlerian zegoen izua areagotuz eta kaosa sortuz. Eibar, Durango, Gernika, Arrasate, Bergara... herri askotan izan ziren bonbardaketak eta hildako ugari eragin zituzten; baita kalte material handiak ere.\nEgunotan, Gerra Zibilaren ondorioak gogoratzeko ekintza ugari antolatu dira. Besteak beste, Elgetako Udalak eta Intxorta 1937 Elkarteak apirilaren 25ean gerran hildako elgetarrak omendu zituzten; Eibarko Udalak hitzaldi, tailer, ibilaldi eta bestelako ekimenak antolatu ditu apirilaren 25etik maiatzaren 7ra bitartean; eta, Gernikan, Gernika 2037 Memoriaren Mapa webgunea aurkeztuko dute apirilaren 29an Astran.\nBadihardugu Euskara Elkarteak, Euskal Herriko Ahotsak proiektuko lekukotasunetan oinarrituta, Gerrako Ibilbideak izeneko atala sortu zuen Gerrako Ahotsak webgunean 2020an, herrika eta gaika, gerrari buruzko ibilbideak sortzeko.\nSei ibilbide sareratu dira dagoeneko, horietako bi Eibarko eta Gernikako bonbardaketa egunetan oinarrituak. Ibilbide guztiak lehenengo pertsonan kontatutako pasarte geolokalizatuekin osatuta daude eta webgunean bistaratzeaz gain, PDF eta GPX formatuan deskargatu daitezke.\nBadihardugu Euskara Elkarteak lanean dihardu gerrako ibilbide gehiago sortzen eta herri gehiagotara zabaltzen, eta laster egondo dira ikusgai Gerrako Ahotsak webgunean.


2019 apirila | Jardun Euskara Elkartea\n2019ko maiatzean zehar hitanoa lantzeko ikastaroa antolatu dute Bergarako Udalak eta Bergarako Udal Euskaltegiak Jardunen lankidetzarekin. Ikastaroa 10 ordukoa da, 5 egunetan banatuta. Izen ematea maiatzaren 10a baino lehen izango da eta 15€ ordaindu beharko ditu parte hartzaile bakoitzak.\nAEDk, Loramendik eta Jardunek autobus bateratua antolatu dugu aurtengo maiatzak 12an Senperen ospatuko den Herri Urratsera joateko. Autobusak Aretxabaletan, Arrasaten eta Bergaran egingo ditu geldialdiak. Txartelen prezioa 12€ izango da, 10€ bazkideentzat, eta maiatzaren 9ko eguerdia izango da hauek eskuratzeko azken eguna.\nPatxi/Marian/Arantzazu#29 “Zeintzuk dira euskaraz ikasitakoa erabiltzeko sumatzen dituzuen zailtasunak?”\n2019/04/29 berriak, kataian\nAzkenekoz Nerea Alzelaik hartu zuen hitza, eta honek Bergarako Udal Euskaltegiko bere hiru ikasleri galdera hau luzatu zien: Zeintzuk dira euskaraz ikasitakoa erabiltzeko sumatzen dituzuen zailtasunak?. Jarraian Patxi, Marian eta Arantzazuk galderari erantzundakoa:\nSortutako galderak aukera paregabea ema dit Euskaltegian ikasitakoa erabili orduko sortzen zaizkidan arazoak zeintzuk diren azaldu ahal izateko. Horregatik, jarraian zailtasun horiek zeintzuk izan diren adierazten saiatuko naiz.\nNahiz eta orain berrogeita hamabi urte Bergaran jaio izan, sekula ez nuen euskara ikastea lortu. Nire haurtzaroan, gurasoek ez baitzekiten euskara, oso zaila zen ikastea, eta gero arrazoi batzuengatik edo besteengatik, inoiz ez nuen unea aurkitu ikasteko.\nBeti izan dut euskara ez jakitearen arantza; horregatik, orain dela ia hiru urte Euskaltegian ikasten hasi nintzen. Oso pozik nago, gero eta euskara gehiago dakidalako. Baina kontziente naiz ikasitakoa erabiltzen ez badut Euskaltegitik kanpo, sekula ez dudala lortuko, eta momentu horretan, nahiz eta zailtasun ugari aurkitu ditudan ( beldurra, lotsa, eta abar), horrelakoak gainditzeko gai izango naiz. Baina konponbidea nire esku ez dagoen oztopo handi bat badago; nahiz eta nik euskara dakitenei euskaraz hitz egin, batzuek, ohituragatik, gaztelaniaz erantzuten didate.\nOrain dela hogeita hamar bat urte, Kortazar tabernako horma batean Joxean Artzeren oso esaldi ezaguna zegoen:\n“Hizkuntza bat ez da galtzen ez dakitenek ikasten ez dutelako, dakitenek hitz egiten ez dutelako baizik”\nEta gaur, esaldi horretan pentsatzen dudanean, esan nahi duena ulertzen dut.\nHorregatik, euskaraz dakitenei egin nahi diet galdera:\nZERGATIK EZ DUZUE EUSKARAZ BERBA EGITEN EUSKALDUN BERRIEKIN?\nEuskaltegian dabilen ikasleetariko bat naiz.\nEsan behar dut nire garaian ez zegoela euskara ikasteko modurik, debekatuta zegoelako. Horren ondorioz, gure garaiko neska-mutil askok galdu genuen gure hizkuntza dena. Geroago sortu ziren ikastolak, eta mugimendu horrekin, berriro ere, errekuperatu genuen gure hizkuntzaren zati garrantzitsuenetariko bat.\nEuskaltegiak ere lagungarriak dira euskalduntzeko momentuan, euren ekimenak erakusterakoan dauden erreminten bitartez; adibidez, hor daude, belarriprest, ahobizi, mintzapraktika, liburutegiak…\nEuskara erabiltzen dugunok garrantzi handia ematen diogu euskara normalizatzeari eta herri euskaldun bat izatera iristeari.\nHau idazterakoan, aipatuko nuke sortu zaidan kezka bat: jendearentzat zer nahi duen esan euskalduntze hitzak. Nik ulertzen dudanez, gure egunerokotasunean normalki euskaraz hitz egin eta euskaraz bizi nahi du esan. Eta euskaltegien helburua hori dela esango nuke, gaizki ulertu ez badut.\nZoritxarrez, esango nuke nik derrigortuta bezala goazela ikastera; agintariek eta lanak agintzen dutelako, lan finko bat eskuratu nahi badugu titulu bat ateratzeko. Horregatik, euskara beste maila batean geratze zaigu.\nAzken finean, euskararen erabilera gaurko eta biharko egunerokotasunera heltzea izan behar da helburua.\nNik ikasi dudan euskara erabiltzeko ez dut zailtasunik, baina batuera hitz egiteko, bai. Eta beste batzuengana iristerakoan, sumatzen dut euskaldun zaharrak berrientzat oztopo garela hitz egiterakoan. Hau da, taldeetan gaudenean, euskaldun zaharrak hitz egiterakoan, erdaldunak ez badu ulertzen, erdarara aldatzen dugu, eta hori eurendako oztopoak jartzea bezala da.\nAstean lau egunez eta b orduz egunero, zintzo-zintzo joaten gara Euskaltegira, euskara ikastera eta hobetzera.\nHan ikasitakoa geure ingurura zabaltzerakoan, badira zailtasunak gainditu behar ditugunak. Alde batetik, inguru erdalduna edukitzea; batzuek ez dakite, eta ezin eurekin euskaraz partekatu. Beste batetik, lan tresnak . Hauek, nire kasuan, gaztelaniaz daude, eta ez dut aukerarik euskara erabiltzeko, nahiz eta langile kopuru txiki batekin euskaraz jardun egunerokotasunean. Beste batzuetan, lotsa, beldurra,… Horiek ondo gestionatzen ikasi behar dugu, aurre egiteko; hau gure esku dago.\nGure esku ez dagoena parean dugun euskal mintzaidearen pazientzia falta da. Sarritan gertatzen zaiguna, norberak poliki hitz egin edota ezin bukatu esaldia, ezin aurkitu aditz egokia eta momentu horretan, gure lagunak primeran “laguntzen” gaitu esaldia bukatzen edota aditza osatzen.\nHoriek dira neure ikuspuntutik zailtasun handienak. Beste asko egongo dira, baina hauek gainditzen baditugu, pauso handia emango dugu aurrera. Has gaitezen, bada, lehenengo pausoa ematen, eta galde diezaiegun euskaldun zaharrei adibidez, zer pauso emango luketen euskara ikasten ari garenoi bidea leuntzeko.\nZER PAUSO EMANGO ZENUKETE EUSKARA IKASTEN ARI GARENOI BIDEA LEUNTZEKO?\nBergarako jaietarako zapirako marrazki eta lema lehiaketa\nJaiak gutxinaka gerturatzen ari dira eta, urtero bezala, zapirako lema eta marrazki lehiaketa antolatu dugu. Edonork parte har dezake beraz, ANIMATU ZAITEZ!\nBergarako I. Gazte Olinpiadak\nJardun Euskara Elkarteak DBH1-2. mailako gazteentzako OLinpiadak antolatu ditu. Bertan, froga eta ekintza ezberdinak egingo dituzte kuadrillen artean.\nMaiatzak 17, 18, 24 eta ekainaren 1ean 18:00etatik aurrera izango dira ekintzak baina aurretik parte hartzaile guztiekin bilera bat egingo da maiatzaren 10ean.\nBeraz, ANIMATU ZAITEZTE KUADRILLA!\nUdaleku irekietarako hezitzaile deialdia\nDagoeneko hasiak gara aurtengo udaleku irekietarako prestaketa lanekin eta, urtero\nbezala, hau aurrera eraman ahal izateko hezitzaileak behar ditugu.\nAurten uztailaren 1etik 26ra izango dira Udalekuak. Haur zein gaztetxoekin lan egiteko\ngogoa izanez gero, ez izan zalantzarik eta animatu izena ematera maiatzaren 17a\nIzena emateko Kurrikuluma eta beharrezko tituluak gaztejardun@topagunea.com\nhelbidera bidali edo Jarduneko bulegora (Kultur Etxea) ekarri daitezke.\nUdaleku irekietan hezitzaile bezala aritzeko formazio saio bat egingo da maiatzaren\n25ean goiz eta arratsaldez eta bertan parte hartzea derrigorrezkoa izango da Udaleku\nirekietan lan egin ahal izateko.\nIzena emateko bete beharreko baldintzak:\n-Antolatuko den formazio saiora joatea\n-18 urte edo gehiago izatea\nInteresa izanez gero, ez izan zalantzarik eta animatu!\nAurten ere Txapligu asteburuetako aisialdi taldeak Zuhatzara irteera antolatu du. Irteera Maiatzaren 10etik 12ra izango da eta LH3, 4, 5 eta 6. maila bitarteko gaztetxoentzat bideratua. Adin horretako edonor animatu daiteke, ez da beharrezkoa Txapligun izena emanda egotea. Izen ematea Apirilaren 29tik Maiatzak 6ra bitartean egin beharko da Jarduneko bulegoan bertan.\nZapatuan Bergaratik pasatu zen 21. Korrika. Hona hemen momentu hartako zenbait bideo eta argazki:\nErramu Zapatuan, urtero bezela, Jardun Euskara Elkarteak antolatutako Txorimalo Erakusketa egin zen. Talde guztiek, benetan, lan bikaina egin zutela erakutsi zuten. Eskerrik asko parte hartu zenuten guztiei eta baita aurkezpen lanak egin zenituztenei ere!\nErrigorako olio eta kamisetak heldu dira. Zuen eskaerak jasotzeko pasa zaitezte Jarduneko bulegotik!


Venezia txiki bat Pasaian | Bizigiro | Berria\nVenezia txiki bat Pasaian\nAlbaola Itsas Kultur Faktoriako Aprendiztegi eskolako bi ikaslek 'Laguna' izeneko sandoloa eraiki dute: Veneziako ontzi tradizional bat. Pasaian ureratu dute, Italia Txiki elkartekoekin.\nSaul Hoffman eta Ioanna Moutousidi, euren Laguna sandoloan, atzo goizean, Pasaiako badian. MAIALEN ANDRES / FOKU Tamaina handiagoan ikusi\n2021eko maiatzak 23 - Pasaia\nUbarroi bat hegaldaka badiarantz. Txaluparen triki-traka, argi printzen epela, eta pantalanaren balantza. Egurra eta kresala sinbiosi amaigabean Albaola Itsas Kultur Faktorian. Ikusmina eta kuriositatea nahasian. Bi ikasleren distira begietan. Saul Hoffman italiarra eta Ioanna Moutousidi greziarra: «Gure aurreneko itsasontzia eraiki dugu».\nSandolo s'ciopon bat. Veneziako ontzi tradizional bat. Sei metro da luze, haritzezkoa du eskeletoa, eta alertzezkoa oholtza. Egin dizkiote forkola-k eta arraunak, eta jarri diote izena: Laguna. Ez amen-omenka. Hitz berarekin bildu baitituzte Veneziako urmaelak italieraz, eta adiskidetasuna euskaraz. Zeinen dotore ematen duen Pasaiako badian.\nAlbaola Itsas Kultur Faktoriako Aprendiztegi Nazioarteko Ontzigintza Eskolako ikasleak dira Hoffman eta Moutousidi, eta haien formakuntzaren azken urteko proiektua izan da atzo goizean Pasaian ureratu zutena. Eguna ez da ausaz aukeratua izan, Itsasoaren Europako Eguna ospatu baita aste honetan. Eta proiektua ere ez zen martxoaren 25ean ausaz aurkeztu, Venezia hiriak 1.600 urte bete baitzituen egun hartan. Albaola faktorian egin dute ureratze ekitaldia. Xabier Agote Albaolako presidenteak, faktoriako ikasleek, ontziaren egileek, eta Italia Txiki elkartekoek hartu dute parte —Gipuzkoako eta Ipar Euskal Herriko italiarrak biltzen dituen elkartea da—.\n«Zer da, bada, itsasoa, ez bada kultura ezberdinen arteko nahasketa bat?», egin dio bere buruari galdera Xabier Agote Albaolako presidenteak. Horixe da haiena: itsas kulturen faktoria bat. Eta Laguna ontzia da emaitza. Nazioartetik etorritako hainbat ikasle ari dira Albaolan zurgintza tradizionalean itsasontziak nola egiten diren ikasten. «Euskal ontzigintza tradizionala nazioartekotzeko aukera bat da hori guretzat, baina haien ontzigintzaren berri jakin eta ikasteko ere bai», azpimarratu du Agotek.\nFaktoriako tailerrean dago sandoloa paratuta: distiratsu eta berri usainez. Txistu eginda eman die Agotek ikasleei agindua. Guztien artean dakarte badiaren ertzera. Arraunak gora, zeremoniatsu. «Gure aurrenekoa da. Gustura gaude emaitzarekin», hartu du hitza Moutousidik. «Aprendiztegin bat egiten dute mundu osoko itsas kulturek, nik nire ontzitxoa jarri dut, eta beste ikasleek euren herrialdeetako kultura jartzen dute, horrek egiten du zoragarri Aprendiztegi», nabarmendu du Hoffmanek.\nItalia Txiki elkartearen izenean aritu dira Francesco Roncaglia eta Giovana Bittante. Sandoloaren berezitasunez aritu da Roncaglia, eta azaldu du Veneziako urmaeletan ahateak ehizatzeko erabiltzen zela Sandolo s'ciopon motakoa —erabilera bakoitzerako ontzi bat izaten zuten garai hartan Venezian, hirian mugitzeko garraiobide bat zen sandaloa, langile jendeak erabiltzen zuena, ez zutelako gondolarik edo gondolaririk, garaiko aberatsenek bezala—.\nEz dago ontzirik ureratzerik hura «busti» gabe, eta Hoffmanek bete du errituala, baina ñabardura esanguratsu batekin: sagardoa erabili du xanpaina erabili beharrean. «Itsasoko jainkoentzat» isuri ditu lehen tantak uretan, eta eztarrian behera joan dira hurrengoak. Oinetakoak erantzi eta galtza-barrenak bildu dituzte berak eta Moutousidik, eta ikaskideen laguntzaz eta txalo artean eraman dute Laguna badiara. Harrotasunez egin dute uretan aurrera arraunarekin uhinak osatuz eta pozarekin irribarreak marraztuz.\nGiovanna Bittantek Veneziako dialektoan irakurri du testu bat, eta deskribatu du sandoloa olerki doinutan: «Barca modesta, barca popular».


Vovinameko Europa Txapelketa 2010 - Zero.Bat\nVovinameko Europa Txapelketa 2010\nZero.Bat | 2010-12-10 13:49\nAzaroak 27 Europako Vovinam txapelketa ospatu zen Puerto de la Cruz, Tenerifen. Bertan europako bederatzi herri ezberdinetako partaide egon ginen, hamasei kategoria ezberdinetan bananduta.\nSailkapen honetan bi multzo handi egin daitezke, alde batetik burruka, eta bestetik teknika erakusketa txapelketa. Vovinam Euskaditik bi partaide baino ez ginen joan: Iñigo Bustos eta ni, biok bilboko Sport Gymgimnasiotik.\nIñigo bi kategoriatara hautatua izan zen, Tinh Hoa Luong Nghi Kiem Phap (hau da, Sablearekin erakusketa), Thap Tu Quyen (lehenengo hamar tekniketako erskusketa). Nire partetik Thap The Bat Thuc Quyen (teknika aurreratuen erakusketa)-ra baino ez nuen nire burua aurkeztu.\nEmaitza ez zen beste txapelketetakoa bezain arrakastatsua izan, esku hutsik bueltatu baiginen. Gure alde ere esan dezakegu baja pare bat izan genituela, oso inportanteak gure talderako.\nEsperientzia oso ona izan zen. Biontzat lehen txapelketa zen, eta bertako giroa lehendabiziz arnastu genuen. Bi momentu azpimarratuko nituzke: irten aurreko hamar segundu horiek (tentsioz gainezka), eta behin ja sartuta erakusketan burua huts jartzearen sentsazioa.\nAstebete baino gehiago egin genuen Tenerifen, zeren txapelketaz aparte, azterketak egon zurelako. Iñigo aurkeztu zen gerriko beltzarako eta ondo gainditu gainera. Soberan prestatuta joan zen. Nik burrukan eta lurreko burruka kodifikatuan (Vat deritzona vietnamieraz) lagundu nion, bere pozaren zatitxu bat elkar hartuz ;-)\nHurrengo hiru egunetan Nguyen Van Chieu (Vovinameko irakaslerik gorenena)-ren ikastaro internazionala eduki genuen, non ikasi genuen Hac Quyen (flamenkoaren forma edo Quyen) eta zoruko burruka kodifikatuaren teknika aurreratuenak, beraz, zailenak.\nOtsailak 2012 izango da hurrengo txapelketa Milanon eta bertara prestatzeko asmoa dut datorren urtean.\nIndartsua izan, erabilgarria izateko! :-)\neuropa euskadi txapelketa vovinam


Irakurleei liburuak gomendatzeko sistema automatiko bat garatu du Trajectory enpresak\nIturria: The Bookseller\nTrajectory enpresa 2012an sortu zuten Bostonen. Sortzaileak 1980ko hamarkadan CD-ROMak ekoizten lehenengotakoak izan ziren. 1990eko hamarkadan ProCD sortu zuten, kontsultarako obrak CD-ROMen argitaratzen zituen enpresa, adibidez AEBetako eta Kanadako lehenbiziko telefono-gida osoa. Ondoren ProCD eta Axiom enpresek bat egin zuten. Bat-egite horren ondoren, Trajectoryren sortzaileek webgune bat sortu zuten haurrei etxeko lanak egiten laguntzeko.\n2010eko hamarkadan argitalpen-munduan aldaketa sakonak gertatzen ari dira. Irakurgailu elektronikoen hedapenak irakurleen ohiturak aldatu ditu. Bestalde, edukien digitalizazioaren ondorioz, euskarri digitalean eskuragarri dagoen titulu-kopurua handitzen ari da, paperean deskatalogaturik daudenena barne.\nTestuinguru honetan Trajectoryk banatzaileekin lankidetzan jarduten du, mundu osoan zehar ebooken eta audioliburuen bilduma berriak identifikatzeko eta eskuratzeko. Gainera, hizkuntza prozesatzeko tresnak erabiliz, gakohitzak eta beste informazio esanguratsu batzuk erauzten dituzte liburuen edukietatik.\nTrajectoryk prozesu automatiko bat garatu du, liburuak gomendatzeko gai dena, hainbat algoritmotan oinarriturik. Garatu duten prozesua Trajectoryren sistema liburu bat kargatuz hasten da. Hizkuntza prozesatzeko sistema automatiko batek testua analizatzen du eta ateratzen dituen datuak karakterizatu egiten ditu. Gero bilaketa-algoritmoek gero eta handiagoa den datu base batean bat datozen datuak bilatzen dituzte. Bat-etortze horiek gomendioak sortzen dituzte. Oinarrian bektore-espazioak modelatzeko teknikak daude. Liburu baten bereizgarriak, hau da, garaia, hitz motak, generoa, etab. beste batzuenekin alderatuz, sistemak beste liburu digital batzuk gomendatzen ditu, edukien arabera eta ez salmenten historiaren arabera.\nEmaitza praktikoa da autoreei eta argitaletxeei aukera ematen zaiela, beren argitalpenak prozesatuz, irakurleak eta haientzat egokiak diren liburuak parekatzeko.\nIrakurle batek edo liburutegi batek liburu bat erosten badu, sistemak liburu horren antzeko ezaugarriak dituen beste liburu batzuk gomendatuko dizkio.\nIrakurleei liburuak gomendatzeko sistema automatik...\n2015eko EBko Lehendakaritzako gertakari ofizialeta...\nGooglek irudien oinak automatikoki idazteko presta...\nPosta-zerbitzuak dronak probatzen ari dira paketea...


Langabezia % 1,30 jaitsi da otsailean, eta langabeak 129.028 dira Euskadin – Akademia Bastida\nHome Kategoriarik gabe Langabezia % 1,30 jaitsi da otsailean, eta langabeak 129.028 dira Euskadin\nLangabezia % 1,30 jaitsi da otsailean, eta langabeak 129.028 dira Euskadin\nUrtarrilean baino 1.702 langabetu gutxiago zenbatu dira\nDiru Sarrerak Bermatzeko Errenta jasotzen duten pertsonen kopurua %1,6 hazi da otsailean\nOtsailean, 129.028 pertsonak bilatzen zuten lana Euskadin, hau da, urtarrilean baino % 1,30 eta 1.702 pertsona gutxiago, LANBIDEn erregistratutako datuen arabera. Gainera, Diru-sarrerak Bermatzeko Errenta jasotzen dutenen kopurua % 1,6 hazi da.\n2021eko otsailean 11.789 langabetu gehiago zeuden 2020ko otsailean baino, osasun-krisia hasi aurreko azken hilabetean. Langabezia gehiago jaitsi da gizonen artean ( % 1,84) emakumeen artean baino ( % 0,87). Hala ere, urteko erlazioan, igoera nabarmen handiagoa da gizonen artean (+% 12,18) emakumeen artean baino (+% 8,41). Industria-sektorean jarduera maskulinizatuek izandako bilakaera txarraren eraginez sortu da datu hori.\nAdinaren arabera, langabeziaren beherakada nabarmenagoa izan da 25-34 urtekoen artean (-% 2,88) eta 35-44 urtekoen artean (-% 2,05). 55 urtetik gorakoen artean soilik igo zen (+% 0,18). Gainera, sektore guztietan murriztu zen, lehen sektorean izan ezik.\nLurraldeka, langabezia % 1,45 jaitsi zen Araban, 321 langabe gutxiagorekin, eta langabeen kopurua 21.855 izan zen; Gipuzkoan % 1,65 jaitsi zen, urtarrilean baino 576 langabe gutxiagorekin eta 34.399 langabe guztira; eta Bizkaian % 1,09 jaitsi zen, 805 langabe gutxiagorekin eta 72.774 langabeturekin.\nEra berean, otsailean Diru-sarrerak Bermatzeko Errentaren titularren kopurua 850 pertsonatan handitu da, hau da, % 1,6. Guztira 55.666 hartzaile daude, 2020ko otsailean baino 3.426 gehiago.\nGobernuak gaitasun profesionalen egiaztapena arinduko ditu, hiru milioi langile baino gehiagorengana iritsi al izateko.\nLehendakariordeak ZainLab aurkeztu du, adinekoak zaintzeko arloan lan-merkatu profesionalizatua sortzen laguntzeko proiektua\nGustatu ahal zaizu ere\nEKIN DEBAGOIENEAN, EKINTZAILEENTZAT PRESTAKUNTZA TAILERRAk\n&nbsp25 May, 2022\nSUKALDARITZA OSASUNTXUKO IKASLEAK\n&nbsp18 May, 2022\nARRASATEN AURKI DITZAKEZUN LAN-ESKAINTZAK\n&nbsp11 April, 2022\nKategoriarik gabe (45)\nKategoriarik gabe (7)\nAkademia Bastida © 2017 - Lege Oharra - Cookien Politika - Creado y Desarrollado por BENNUER\nCookie propioak eta hirugarrenen cookieak erabiltzen ditugu webgunearen funtzionamendua baimentzeko eta trafikoa aztertzeko. Cookieen konfigurazioa alda dezakezu edo informazio gehiago eskuratu gure Cookieen politikan.OnartuErrefusatu


David Zurutuzak bat egin du Mundukideren 'lagundu irabazten' kanpainarekin — TUlankide MONDRAGON\nDavid Zurutuzak bat egin du Mundukideren 'lagundu irabazten' kanpainarekin\nMundukide Fundazioak eta David Zurutuza Realeko futbol jokalariak SMS kanpaina egingo dute otsailetik apirilera bitartean “lagundu irabazten” lelopean. Helburua Mozambike iparraldeko Marrupako komunitateari laguntza eskaintzea izango da.\nDavid Zurutuzak ekipoa egin nahi du Mozambikeko iparraldean ahaztuta bizi diren nekazariekin batera partida irabazteko. Kanpainaren helburua da ahalik eta SMS gehien bideratzea Marrupako komunitatearen alde, 1,20€ baliatuz SMS bakoitzeko. Era berean, sare sozialetan ere kanpainak izango du bere oihartzuna. David Zurutuzarekin batera, euskal gizarteko esparru askotako pertsona ezagunek hartuko dute parte, SMSa bidaliz eta parte hartzea sustatuz.\n“Ezagutzen ditut gureak baino partida garrantzitsuagoak jokatzen dituzten pertsonak. Egunero, egunero, familia elikatzeko janaria jokoan izaten dutenak, lurrean edo koltxoi gainean lo egitea, seme-alabak eskolara eramatea edo eta medikua bisitatzea, jokoan jartzen dutenak”. David Zurutuza Veillet.


Egin zure erosotasunaren alde Ternuako emakumeentzako RODNA galtza-elastikoarekin. Mugikortasuna ahalbidetzeko diseinatuta dago eta erabateko erosotasuna eskainiz eguneroko eta aire zabaleko jardueretan. Berehala lehortzen da.\nMugimendura egokitzeko eta ahalik eta erosotasun handiena eskaintzeko diseinaturiko galtza-elastikoa, itxura ona ematen duena; berehala lehortzen den ehun batekin fabrikatua. Alboetan patrikak ditu, objektu txikiak segurtasunez gordetzeko.


Albisteak - Villabonako Udala\nZu hemen zaude: Albisteak\nFurgobaratzak tomate landereen inguruko tailerra eskainiko du ostegunean\nFurgobaratzak hilero bisita bat egiten du Villabonako Baratze Parkera. Bertan, aholkuak ematen ditu, sortu daitezkeen arazoei erantzuten die, zalantzak argitzen ditu edo praktika egokiak ere proposatzen ditu.\n2022 Maiatza 05\nUdaleko Gazteria sailak udaleku parte-hartzaileak antolatu ditu aurten lehenengo aldiz\nUdaleko Gazteria sailak udaleku parte-hartzaileak antolatu ditu aurten lehenengo aldiz, DBHko ikasleentzat. Eredu berri honen bidez, izena eman duten gazteen artean erabakiko da uztaileko zein hiru astetan izango diren udalekuak, eta baita ere, zeintzuk izango diren egingo diren ekintza desberdinak.\nUdalak Seaska haur eskolako jolastokia eraberrituko du\nUdalak, Seaska haur eskolako hezitzaileekin eta Haurreskolak partzuergoko arduradunekin adostasunez, eraikinaren kanpoaldean dagoen jolas parkea eraberrituko du, elementu naturalez osatutako parke berri bat eraikiz.\nOrrialdea 10-(e)tik 479-(e)ra


Abanto-Zierbenako Udala - Abanto Zierbenako Udalak bere lokalak berriztatu ditu\nAbanto Zierbenako Udalak bere lokalak berriztatu ditu\nUdarekin, festak iritsi dira, baina baita berriztatze-lanak ere.\n“Uda-garaia erabiliko dugu berriztatzeko beharra duten hainbat udal-lokaletan esku hartzeko. Lan horiek Las Carreras, Sanfuentes eta Gallarta auzoetako elkarteek erabiltzen dituzten lokaletan egingo ditugu”, azaldu du Maite Etxebarria Abanto Zierbenako alkateak.\nLas Carrerasko erretiratuen etxeko estalkia ez dago oso egoera onean: teilak kaltetuta daude, eta ura sartzen da. Tradizio handiko eraikina da, eta egingo dugun lanaren helburua ez da soilik haren itxura hobetzea, baizik eta baita egunero erabiltzen duten pertsonak gusturago egotea ere. Hori dela eta, teilatua berriztatuko da, eta egungo teilatu-hodiak metalezko beste batzuekin ordezkatuko dira. Gainera, estalkiaren azpian isolamendua jarriko da, eraikinaren baldintza termikoak hobetze aldera”.\n“Estalkiaren 196 metro koadro berriztatu behar dira; izan ere, ez dago isolamendurik, eta, horren ondorioz, neguan hotza sartzen zen orain arte, baita ura ere, kasu batzuetan. Gure helburua da gure adinekoek inolako oztoporik gabe gozatu ahal izatea euren aisialdi-guneaz, behar bezalako instalazioetan; horregatik, 45.000 euro baino gehiago inbertituko ditugu teilatua aldatzeko”, azaldu du Etxebarriak.\nBestalde, Sanfuentesen, Udalak hango eskola zaharrak berriztatzeko proiektu bat abiarazi nahi du; izan ere, inguruko taldeek asko erabiltzen dituzte lokal horiek.\n“Gure helburua da gune horiek itxura ona izatea eta behar bezala ekipatuta egotea; horregatik, leihoetako estoreak kendu ditugu eta kristaletan biniloak jarri ditugu. Altzari berriak jarri ditugu, hain zuzen ere 25 aulki (orgetan jasotzen dira, dena beti txukun izateko) eta gurpildun 4 mahai tolesgarri. Era horretan, lokal hori erabiltzen duten taldeek nahi duten moduan antola dezakete espazioa. Sanfuentesko jaiak bukatzen direnean, uztaila iritsi aurretik, lokalak margotu egingo dira, berri-berri uzteko. Jarduketa horretarako, 6.000 euroko inbertsioa egin behar du”, adierazi du alkateak.\nGallartan, Eusko Gudariak plazan dagoen Emakumeen Elkartearen lokalean ere aldaketak egin dira: Abanto Zierbenako Udalak elkartearen sarrerako atea eta leihoak aldatu ditu, lokala politagoa izan dadin eta, batez ere, seguruagoa izan dadin. Erabiltzaileak erosoago egon daitezen, 25 aulki berri erosi dira. Abanto Zierbenako Udalak guztira 7.300 euro gastatu ditu hobekuntza horiek egiteko.\n“58.000 euro baino gehiago inbertitu ditugu udaleko hiru lokal handi horien egoera hobetzeko. Gure elkarteek berebiziko garrantzia dute Abanto Zierbenaren eguneroko bizimoduan; horregatik, bilerak egiteko eta herritarren ongizatea sustatuko duten proiektuak sortu eta babesteko toki egokia behar dute. Hori dela eta, guk udalerriko elkarte-sarea babesten jarraituko dugu”; esan du, bukatzeko, Etxebarriak.


NASA - Berria.eus\n"NASA" bezala etiketatutako albisteen zerrenda\nBakea lurrean eta espazioan\nBerotze globalaren muga urte gutxi barru gaindituko da, NASAren ustez\nKlima larrialdiaren «mehatxu existentziala» dela eta, «gizateria guztiaren etorkizuna bermatzeko neurri ausartak» eskatu ditu espazio agentziak\nBegi berria, aro berria\nHainbat atzerapenen ostean, James Webb espazio teleskopioa abenduaren 24an jaurtiko dute, Guyana Frantsesetik. Mugarria izango da espazioaren ikerketan, unibertsoaren eta galaxien sorrera orain arte ikusi gabeko zehaztasunez ikertu ahal izango baita. Izpi infragorriak jasoko ditu.\n"Harrigarria litzateke inoiz Marten bizia egon ez izana"\nMarte esploratzen dabiltza bi zientzialariak, 'Curiosity' robotarekin, eta EHUrekin lankidetzan ibili dira 'Mars 2020' robotak han erabiliko duen kamera egiteko.\n«NASAn beste modu batez begiratzen gaituzte orain»\n2020an Martera joango den tresna baten eraikuntzan parte hartzen ari da EHUko IbeA kimika analitikoko ikerketa taldeko zuzendaria. Erronka zaila bezain zirraragarria dela dio.\nMarte ezagutzeko atea\n'Curiosity' robota Marten lurreratu da; NASAk bidali du, eta orain arte planeta gorrira iritsitako sofistikatuena eta handiena da\nMarterako bidean (berriro)\n2011ko azaroak 24\nNASAk Martera bidaliko duen ibilgailu konplexu eta handiena, 'Curiosity', etzi espazioratuko dute, Cañaveral lurmuturretik (AEB), atzerapenik egon ezean. 'Atlas V' suziriarekin bat abiatuko da planeta gorrira. 2012ko abuztuan iritsiko da ondo bidean, Gale kraterrera, eta bi urte emango ditu inguru hori esploratzen.\n'Endeavour' Lurrean da betiko\nNASAk eraikitako azken transbordadorea Floridan lurreratu da, bere azken misioa bete ondoren. Hala, 'Atlantis'-ek uztailean egitekoa duen azken misioarekin batera amaituko da transbordadoreen aroa.\nNASAko ezagutzaren arkitektoa\n«Datuetan sakonduz jakin daiteke gobernuaren tituluak egia ote diren»\n2011ko maiatzak 19\nDatu baseak ezinbesteko tresna bihurtzen ari direla dio Holmek, baina kontuz ibili behar dela ohartarazi du. Informazioari erabilera ezegokia emateko arriskua badagoela onartu du.\nISS kudeatzeko lehiaketa zabaldu du NASAk, ikerketa bultzatzeko\n2011ko otsailak 24\nIrabazteko asmorik bako elkarte batek kudeatuko du Nazioarteko Espazio Estazioaren laborategia\nNASAk bere historian izan duen porrot handiena izan zen 'Challenger'-en istripua. Aireratu eta 73 segundora suntsitu zen suzko bola batean. Telebistak zuzenean eman zuen hondamendia. Tripulazioko zazpi pertsona hil ziren 1986ko urtarrilaren 28an, atzo 25 urte.\nLurraren tankerako neurriak dituen exoplaneta bat aurkitu du NASAk\n2011ko urtarrilak 12\nEguzki sistematik kanpo orain arte aurkitutako planetarik txikiena antzeman du Kepler teleskopioak


Ezpalak eta Grises taldeetako kideak gustuko hamaika kantu aukeratu ditu.\nBaneki - Lin Ton Taun(Musika eta hitzak: Lin Ton Taun)\nHor nonbait - Dut(Musika eta hitzak: Dut)\nHura - Madeleine(Madeleine)\nHegan - Rodeo(Rodeo)\nEzin baitut - Napoka Iria(Napoka Iria)\nIparorratza - Polybius(Polybius)\nGizaki hauskorra - Sorkun(Sorkun)\nJoan ikustera - Willis Drummond(Hitzak eta musika: Willis Drummond)\nProfit - Seiurte(Hitzak eta musika: Seiurte)\nBaneki (LIN TON TAUN): Gure herrikoak, zestoarrak. Guretzako erreferentzia ziren Lin Ton Taun-ekoak, Zestoan hainbat eta hainbat talde eta musikari egotearen errudunak. Gogoan dut bederatzi edo hamar bat urte nituela Zestoan ikusi nituela jotzen lehen aldiz eta une horretan bertan jakin nuela gitarrista izan nahi nuela eta talde bat sortu behar nuela. Ezkutuan joaten ginen beraien lokalera, leihora igo eta euren entseguak ikustera.\nHor nonbait (DUT): Bizitzako top 10ean sartzen den abesti horietako bat; astuna, sakona, soinu indartsukoa, ederra, inoiz aspertuko ez nauen abestia. Abesti honen bertsioren bat edo beste ere jotakoak gara.\nHura (MADELEINE): Zer esan Madeleine taldeari buruz; lagunak, musikari bikainak, kanta ederrak. Disko honetan beraiekin lana egiteko ohorea izan nuen eta abesti honek lehen egunetik oilo ipurdia jarri zidan.\nHegan (RODEO): Desertuko stoner doinuak dakartza Rodeo talde gazteak! Kanta handiak eta zuzeneko bortitzak! Beti lanean, beti abestiak sortzen… Euren bigarren diskoko abesti kuttunenetakoa da abestitzar hau.\nEzin baitut (NAPOKA IRIA): Napoka Iria entzuten dudan bakoitzean unibertsitate garaiak datozkit burura. Arte Ederretako kafe eremuan egoten ziren askotan Miren eta Ander gitarra jotzen eta beraien kantuak abesten. Ederra izaten zen kanta horiek, sentimendu horiekin, zuzenean gure artean jotzen ikustea.\nAio speisboy (SPLIT 77): Elektronika gure rock mundura ekartzen saiatzen ari ginen garaian atera zen Split 77ren disko hau. Harrituta utzi ninduen lehen disko honek. Pare bat aldiz ere ikusi nituen oholtza gainean eta indar handia zuten zuzenean. Hain gogoko genuen The Smashing Pumpkins ere ekartzen zidaten burura disko honetako zenbait kantuk.\nIparorratza (POLYBIUS ): Polybius debut diskotik gustukoen dudan kanta: lasaia, poetikoa eta indar handikoa, barruraino sartzen den horietakoa. Badu, nire ustez, Lin Ton Taunen azken etapako ukitu bat ere. Badakit ez dela euren kantarik gustukoena baina niretzat diskoko onenetakoa da.\nAlperrik da apaintzea (JP LOHIAN & KLONEN KLANA): Uste dut Joseba Poncek egiten duen dena gustatzen zaidala, beraz, ez da niretzat sorpresa izan disko hau ere hainbeste gustatzea. Abesti bikaina da “Alperrik da apaintzea”. Nahi gabe burua mugitzen hasten zara entzutean.\nGizaki hauskorra (SORKUN): Urteak neramatzan Sorkun entzun gabe eta herriko bertsio gau batean abesti hau jotzea erabaki genuenean etorri zitzaizkidan berriz ere milaka oroitzapen burura. Abesti batekin bizitakoak badirudi berriz bizitzen dituzula abesti hori entzutean milaka urte geroago. Badut gogoan Zestoako gaztetxean Sorkunen kontzertu bikain batekin egindako dantza mordoa. Garai ederrak haiek!\nJoan ikustera (WILLIS DRUMMOND): Askotan izan dut Willis zuzenean ikusteko aukera eta azkenaldiko nire talde kutunenetako bat bilakatu dela esan behar dut. Tabula rasa asko entzun dudan diskoa da. Agian euren diskografiatik kutunena dudana. Abesti borobila da "Joan ikustera".\nProfit (SEIURTE): Seiurte zuzenean ikusteak musikan berriz sinistera eramaten nau beti. Energia itzela dute oholtza gainean eta dena ematen dute une oro. Ezpalak diskoan parte hartzeko aukera izan nuen eta justu diskoaren izenburutik atera nuen nire taldearen izena. Izenaren inguruan hitz egin genuen momentuan bertan pentsatu nuen talde berri bat sortuz gero izen horixe jarriko niola. Eskerrik asko Seiurte, beti zorretan izango naiz zuekin!!


Ondo igaro Gabonak! — Eibar.ORG | Eibarko peoria\nHemen zaude: Hasiera / Blogak / Ingelesen hilerria / Ondo igaro Gabonak!\nOndo igaro Gabonak!\nLuistxo Fernandez 2004/12/23 12:33\nZe ume politak, ezta? Gure mutikoak zera eskatu dio Olentzerori:\nEz bata eta ez bestea ez du jasoko. Gameboy-aren kontuarekin, bideojokoen zoramen eta engantxetik ez dugu askatuko mutila, hori segurua da. Horiekin haziko da, telebistarekin haziko den bezala (bigarren kontu honetan, bere gurasoak ere hazi ginen).\nBaina bideojokoekin jardutekotan, hartu dugu erabakia: etxean eta ordenagailuan. Ez eskukorik kalera joan eta antxitxika ibili barik apalankatuta egoteko. Ezta konsolarik ere etxerako. Garestiak dira, jokoak kartutxoetan izaten dituzte-eta.\nOrdenagailuko joko eta CD-etara ohitu dadila. Akaso informarikaren zera orokorra ere geratuko zaio, edo kopiak egiten ikasiko du, jokoak elkarri pasatzen eta pirateatzen.\nBeraz, bideojokoetako indarkeria zentzugabea, bai; baina ordenagailuan.\nNik pleia oparituko diet seme-alabei ordenagailua bakean utz dezaten. Niretzat bakarrik.\nEztago txarto irizpide moduan...\nfolklorika bat dio:\nZuen alaba Lilik soiÃ±eko dotori daka, baiÃ±a ia noiz ikasten dozuen buruko paiÃ±elua jartzen, Oier Aereolazak ikusi baiÃ±o lehen...\n"Akaso informarikaren zera orokorra ere geratuko zaio"... Informarika zer da, Luistxo? Beste espaloiko informatikaria? Joe, ze aita progrea, bere semearentzat hori nahi duena! ;-P\nLuistxoren seme-alabak dio:\nBale, Geinboia ez, baina Pleia... mesedez... hori pirateatu daiteke... eta DuViDua dauka....\nklaseko guztiek daukate.....


Ermuak parte hartu du Bilbao Kulturen arteko Hiria jardunaldietan\nGizarte ekintza eta Kultura alorreko lankideek parte hartu eta aurkezpenak egin dituzte Bilbao Kulturen arteko Hiria jardunaldietan. Jardunaldiok ‘Alhondiga Bilbao’ taldeak antolatu ditu eta apirilaren 9tik 11ra bitartean gauzatu dira.\nJardunaldiok ikus-entzule orokorrari eta gizarte eragile eta elkarteetako kide berezituei (irakasle, ikertzaile, ikasle, administrazioko langile, eta abarrei) eta kulturen arteko bizikidetza nahi duten guztiei zuzentzen zitzaien. Jardunaldien xedea ondokoa zen: kultura anitzak dituen hiriari buruzko eta horren gaineko hausnarketa egitea; parte hartze publikorako gunea irekitzea eta arazoei aurre egiteko eta Bilbo bezalako hiriak izan ditzakeen aukerez baliatzeko estrategia eta lan-ildoak ezartzea.\nJardunaldiak hiru alorretan banatuta daude eta Ermuari auzoa izenekoan parte hartzera gonbidatu zioten. Bertan, Inmigrazio alorreko teknikari den Ane Enzunza lankideak lan-taldeko aurkezle lana egin zuen, taldea dinamizatuz eta parte hartzea eta eztabaida sustatuz Bilborako aurkeztu ziren proposamenen aplikagarritasunaren inguruan. Liburuzain-buru den Sara Gago lankideak hitzaldia eman zuen, gure herriko udal liburutegiaren eredua eta funtzionatzeko eredua azalduz, zerbitzua gune integratzaile aniztasunaren eredu baita, bere lanean kultura aniztasuna erabat barneratu baitu.


Gazteluari erasoa | Euskal-Herria.Org\n»Castillo de Achert (mendi)\nSELVA DE OZA (1125 m.)\nSelva de Ozan egon zen kanpineko eraikuntza nagusiaren parean gutxi gorabehera, errepidearen eskuinaldean aparkatzeko tokia dago. Hemendik hasiko dugu gaurko ibilbidea.\nErrepidean gora metro batzuk egingo dugu, errekasto bat zubi baten bitartez gaindituz, eta laster eskuinerantz abiatzen den bide bat aurkituko dugu. Bertatik jarraituko dugu kilometro t’erdiz gutxi gorabehera, basoan zehar, aldapa leunarekin igotzen, ipar-ekialderantz hasieran, eta hegoalderantz gero. Bidean, “La Corona de los Muertos” aztarnategira joateko bidea erakusten duen seinale bat ikusiko dugu.\nAdi! Bide honek ezkerrerantz bihurgune estu bat hartu baino metro batzuk lehenago ezkerrerantz abiatzen den bidezidor bat hartu behar dugu. Tokia tronko zati bat, kartel bat eta harri-pila baten bitartez adierazita dago, ustekabean pasa ez gaitezen.\nAldapatsua baina oso polita den bidezidor hau jarraituko dugu, galerarik gabe, basoan barrena. Erreka gurutzatu ondoren aldapa areagotu egiten da.\nBasotik irten ondoren ere aldapa gogorrari egin behar diogu aurre tarte labur batez, aterpe bat dagoen laugune batetara iritsi arte (1740 m.; 1h20’). Gazteluaren hego-mendebaldeko hormen ikuspegi ederra dugu toki honetatik.\nMendebaldean, Gaztelua baino gertuago, muino borobil bat dugu. Honen ezkerretik doan bidetik jarraituko dugu, inguratu nahi bagenu bezala, eta aurrerago eskuinera joko dugu muinoa eta Gazteluaren arteko lepora igotzeko (1900 m.).\nArretaz begiratzen badugu Gazteluaren hormak altuera txikiena duen tokian Gazteluaren barrura sartzea ahalbidetuko digun ataka aurkituko dugu. Baina bertara iritsi aurretik aldapa gogorrari egin behar diogu aurre. Harri-pilek markatutako bidetik zuzen gora egingo dugu, belardian hasieran, eta hartxingadian gero.\nGerturatzen garen neurrian gero eta argiago ikusiko Gaztelura sartzeko ataka zein den. Aldapa gogorra beste zailtasun gabe bertara iritsiko gara (2260 m.; 2h10’), eta Gazteluko hormek gordetzen duten bailara bitxia aurkituko dugu gure begien aurrean.\nTontor nagusia ekialdean dago, gure eskuinean. Bertara iristeko bailaratxoa goialdetik inguratu behar da. Eskuinerantz joko dugu, hegoaldeko hormen gainaldetik doan bidetik, aldapa leunarekin altuera irabaziz, ekialdeko ertzera iritsi arte, eta ondoren iparraldera joko dugu azken aldapa igotzeko (2384 m.; 2h30’).


Hilabete bat literatura sortzeari emana | Lapurdi | KAZETA\nHilabete bat literatura sortzeari emana\n"Leku zoragarrian" idazteko parada eskaini nahi dute berriz ere Euskal Kultur Erakundeak, Euskal Itsasbazterreko CPIEk eta Euskal Idazleen Elkarteak. Udazkenean, Hendaiako Nekatoenea baserrian hilabete bateko egonaldia proposatuko diote idazle bati.\nXan Idiart|05/06/2018 06:50|0 commment Updated at:\nIdazleari hilabete batez "Nekatoenean" egoteko parada eskainiko zaio. ©EKE\nYolanda Arrieta, Fernando Morillo, Aitzol Lasa… Hainbat idazlek iragan dute hilabete oso bat Hendaiako Nekatoenea baserrian literatura sortzeko asmoz. Euskal Kultur Erakundeak, Euskal Itsasbazterreko CPIEk eta Euskal Idazleen Elkarteak proposatzen duten egonaldia da hain zuzen, 1000 euroko beka bati esker. Egunerokoa idazteari eskainia. Idazle guztien ametsa da hori.\n"Leku zoragarria da", ziurtatu du Amaia Hennebuttek miresmena ahotsari dariola oraindik. Bera da Nekatoenean egon zen azken idazlea. Tokiaz maitemindu dela sumatzen zaio. Goizeko 7:30 / 8ak aldera iratzarri, eta baserritik hurbil den badia ttipira zihoan egunero, eta hori "edozein eguraldirekin". Ondoren, Nekatoenera itzuli, dutxatu, gosaldu eta literatura sortzeari ekiten zion. Leihotik Abadiako gaztelua zekusan, itsaso urdina atzean.\nAmaia Hennebutte lanean Nekatoenean zenean. © Aitzane Lasarte\n"Horrela eraman nituen egunak", erran du idazleak. Ingurumenaz gogoratzen da batez ere, zuraren kraskakoez gauaz zein txorien tiutez. "Usaian urte bat edo bi behar ditut album bat bukatzeko, eta hor kasik hilabete batez egina izan zen."\n"Idazleak idazten du nahi duena"\nZertarako album bat ordea? "Zeren eta, Nekatoenean sortzen den literatura gazteentzat izan dadila nahi baitugu", azaldu du Euskal Kultur Erakundeko zuzendaria den Pantxoa Etchegoinek. "Baina guk ez dugu deus inposatzen. Idazleak idazten du nahi duena, izan ipuin bat, poesia edo eleberri bat." Ondoren, tokiko eskoletan pasatzea eskatzen diote idazleari, bere lanaz edo literaturaz mintzatzeko orokorrean.\nEgonaldiaren zortzigarren edizioa dute aurtengoa. Izen ematea hasia da dagoeneko, eta ekainaren 19ra arte dute idazleek beren hautagaitza igortzeko antolatzaileei. Epaimahaia uztail hastapenean bilduko da Nekatoenean hilabete batez egoteko xantza ukanen duena nor izanen den jakiteko. "Balio du zinez", dio berriz Amaia Hennebuttek enbeiaz.


Eguberrian, landare eta elementu begetalen erabilerari buruz - EU | Greenpeace España\nEguberrian, landare eta elementu begetalen erabilerari buruz\nUrtero, Eguberrien bezperan, galdera eta dilema berak agertzen dira. Zuhaitz naturala ala plastikozko-zuhaitza? Etxea gorosti-adartxoez apaintzea etikoa da? goroldiorik jaso dezakegu gure Belenerako?\nPlastiko-zuhaitza aukera okerra da plastikoaren fabrikaziorako hidrokarburoak eta petrolioaren beste eratorri batzuk erabiltzen direlako eta berezko fabrikazio-prozesua oso kutsatzailea delako. Petrolio-ekoizpen bera gerrekin lotuta dago. Jada plastikozko-zuhaitz bat baduzu erabil ezazu ahal izan arte. Baina ez ezazu berri bat erosi.\nGaur egun Eguberriko (izeietako, izeietako, pinuetako) zuhaitzen gehiengoa landatzeetatik eta mintegietatik datoz. Baita, pinu-birpopulaketen aleetako entresakak helburu honetara zuzenduta joan daitezke. Kasuetako onenetan, erro-lur txikidun mintegiko zuhaitzen kasuan, Eguberriak pasatuta irauteko aukera gutxi dituen alea erostea zentzua duen galdetzeak merezi du.\nEguberriak apaintzeko iradokizun batzuk:\nLorategiko, kaleko, auzotar-komunitateko, etab.-eko zuhaitz biziduna “Eguberri-zuhaitz” bezala erabiltzea.\nGure barne-landareren bat “Eguberri-zuhaitz” bezala erabiltzea.\nGure zuhaitza paper birziklatuarekin, adar lehorrekin, udazkenean jasotako hostoekin, berrerabilitako ontziekin, etab.-ekin egitea.\nLandare bat mintegi batean erostekotan, espezie mediterraneoa (gurbitza, sabina, aladierna) erabiltzea eta bere kokapena egokiena izan dadila zainduz, geroago birlanda daitekeena.\nMargotutako pinaburuekin, adarrekin, enborrekin edo birziklatutako produktuekin etxeko apaindurak, egitea.\nMihura erabiltzea. Nahiz eta Espainian hainbeste tradizio ez egon, Europako eta Amerikako beste lekutan, landare hau zori oneko 'sinbolo' bezala hartzen da. Oso apaingarriak diren baiekin eta beste landare berde batzuekin sorta txikien parte da sarritan. Pinudietan aurkitzea erraza da, eta ez du arazo bat suposatzen, pinuak parasitatzen dituen landarea baita.\nPazkoko Lore Landareak.\nGorosti edo erratz-sortak erostekotan, legezko jatorria bermatzen duen ziurtagiria beti eskatzea.Goroldioaren ordez, harriak, zuhaitzetako azala, adar lehorrak, margotutako paper birziklatua, etab. erabil daitezke.


Unibertsitateko Indar Batasunak gela berri bat lortu du Ibaetako campusean, hainbat hilabeteko borrokaren ostean\nHEFA fakultateko dekanotza berriak aho batez onartu du biltzeko askatasuna bortxatzeari uztea eta ikasleei jardun politikorako gela bat emateko beharra. Baldintzak nahiz gela bera zehazteko bilerak deitu dituzte datorren asterako. Lorpena "egunez egun egindako lan eta borroka nekaezinei esker" izan dela azaldu du UIBk.\nUnibertsitateko Indar Batasunak (UIB) asteartean aditzera eman duenez, Ibaetako campuseko (Donostia, Gipuzkoa) HEFA fakultateko dekanotzak "borondate irmoa" azaldu du ikasleen aldarrikapenak asebetetzeko. Dekanotza talde berriak ohar bat helarazi die, negoziazio-mahai bat sortzeko eta prozesua amaierara arte eramateko "konpromiso atzeraezinarekin". Maiatzaren 3rako deitu dute bilera bat, Ikasle Kontseiluarekin eta dekanotzako ordezkaritzekin batera.\nNegoziazioari hitzordua jarri eta gela bat ikasleria antolatuaren esku uzteko konpromisoaz gain, UIBk askatasun politikoen faltaren inguruan egindako salaketari arrazoia eman dio dekanotzak. Ikasleek, trukean, aste honetan hartutako 0.1 eta 2.1 gelak utzi dituzte. "Lorpen hau ez zen posible izango egunez egun egindako lan eta borroka nekaezina gabe", azpimarratu du UIBk. Hala, borroka prozesuan zehar zabaldutako aldarrikapena ekarri dute gogora: "Garaipenaren funtsa, antolakuntza".


Arraia-Maeztuko Udala. Maeztu., Sabando\nArraia-Maeztuko Udala. Maeztu.\nhome >\tGure herriak eta beren historia > Sabando\nSabando herribildua ezkutuko haran batean dago, mendi eta harkaitzen gerizpean, eta erreka batek erdibitzen du.\nHerribildu zaharra da oso. San Millango Burdin-Sarean Sabando de Yuso eta Sabando de Suso izenekin azaltzen da.\nErdi Aroan Gaonako jaunak izan ziren haren jabeak, eta bertan bi dorre militar eraikitzeko agindu zuten herriaren kokapen estrategikoa eta bideak defendatzeko. Bide horietatik joaten ziren pertsonak Errioxa eta Nafarroatik Lautada eta itsasora zihoazenak ziren. 1332an Fernán Ruiz de Gaona jauna, Arabako Artxidiakonoa eta Arriagako Anaikidea azaltzen da jabe gisa.\nXVI eta XVII. mendeetan Hurtado de Mendozatarrak, Orgazko Kondeak, Rojasen oinordekoak izan ziren hango jaunak. 1678an, herribilduak Carlos II.ari independentzia erosi zion, ordura arte Antoñanaren menpe egon baitzen eta orduan, “berez herribildu” bilakatu zen. 1887an Arraiako Udaleko errolda azaldu zen.\nDorreei dagokienez, egon ziren tokiaren izena baino ez da geratzen, Torre edo Torrondo izeneko ortu bat, alegia.\nHarkaitz liluragarrien aurrean, parapeto moduan daude Sabandoko etxeak, eta handik igarotzen den ibaiak banatzen ditu. Iraganari dagokionez, XVI. mendeko eraikin batzuk geratzen dira, puntu erdiko arkudunak. Etxe gehienak birgaituak eta eraiki berriak dira.\nAndre Maria Birjinaren Jaiotzaren parrokia-eliza 1962-1964 urteetan eraiki zen,antzina eliza erromanikoa egon zen tokian.\nElizaren plazan iturri bat dago, eta auzoetan iturri-uraskak eta garbitokia daude. Elizaren alboan parrokiako zentroa eta boloen jokoa daude.\nHerriaren kanpoko aldean San Gerbasen egurrezko gurutzea dago, eta ibaitik hurbil, 1635eko hirin-errota ikus daiteke, birgaitua izan da eta oraindik makinaria dauka.\nAndre Maria Birjinaren Jaiotzaren Parrokia. Sabando\nLa Campana edo Peña Obi mendia\nSan Gerbasio Baseliza. Sabando\nEZAGUTZEKO EREMUA. Maeztu\nGure ingurua (Izki, haitzuloak, aztarnategiak)\nMendiak eta ibilbideak\nGure herriak eta beren historia\nJolaserako eta kirola egiteko eremuak\nJaiak, azokak eta tradizioa\nGertaera kulturalak eta kirolezkoak\nKzgunea eta Liburutegia\nUDALEKO INFORMAZIOA. Maeztu\nOrdenantzak eta zergak\n©2007 Arraia-Maeztuko Udala · Geltoki kalea 13 · Maeztu · Araba · 01120


“Emma” tailerra egunez egun – Bolintxi\n15 ekaina, 2015 23 martxoa, 2016\nHemen argi eta garbi antzeman daiteke obra osoari darion klasizismoa: Harriet Martin jaunarekin ezkonduko da, Emma horren temati agertu ez balitz, hasieratik egingo zukeena.\nLiburuaren amaieran Emma konturatuko da egin nahi zuena zentzugabea zela. Auzokideak (Knightley, Churchill edo bikario bera, Elton jauna) mailaz beheratuko zituzketen ezkontza “desberdinetara” behartzeak ez zeukala ez hankarik ez bururik, izan ere, Emmaren ustez Harriet sasiko alaba denez (zeinen aita urrunetik agertuko den ezkontzarako baimena eman eta alabari pentsio bat jartzeko, gizon aberatsa baita, nahiz eta aristokrata ez izan merkatari hutsa baizik… zer egingo diogu, bada), ezin du inolaz ere orban hori garbitu (Harrapazak zangotik!!! aitonak esango lukeen moduan).\n“… Se llegó a conocer la parentela de Harriet. Resultó ser hija de un comerciante, lo bastante rico como para proporcionarle la cómoda situación que siempre había tenido, y lo bastante decente como para haber deseado siempre ocultarlo. ¡Tal era la sangre noble que antes Emma había estado tan dispuesta a asegurar! Era probable que fuera tan pura, quizá, como la sangre de muchos caballeros, pero ¡qué enlace había estado preparando para el señor Knightley, o para los Churchill, o incluso para el señor Elton! La mancha de ilegitimidad, sin lavar por la nobleza o la riqueza, habría sido realmente una mancha”.\nLiburua amaituta, kide batzuok, Fernando tartean, geure burua Austenzale amorratutzat jo genuen. Beste batzuek, berriz, ez zutela Austenen liburu gehiagorik irakurriko esan zuten, liburuari geldo iritzi ziotelako, nahiz eta kalitatezkoa zela aitortu zuten.\nBaten batek esan zuen itxiegi iritzi ziola: amaieran denak dira zoriontsu, ez du haririk lotu gabe utzi… baina uste dugu, beharbada, horren arrazoia eleberria genero hasiberria zela izan daitekeela. Garai hartako irakurleek horixe eskatzen zuten… eta garai hartan, beharbada, ez zatekeen amaiera txarra edo oreka apurtzea onartuko. Forma artistikoak aurrera egin eta bilakaera izan beharko du urteekin idazleek eleberria “deseraiki” eta hizkuntzarekin, egitura narratiboarekin eta abarrekin esperimentuak egin ditzaten, beste arte guztietan gertatu den moduan.\nIldo honetan komentatu dugu artista gehienek hari nagusi bat dutela euren lanetan eta ez direla horretatik aldetzen, gutxi direlarik (euretako bat Picasso) euren arauak apurtu eta arrakasta eman dieten lorpenetatik ihes egiten dutenak. Ohikoa da artista batek ondo funtzionatu eta eroso sentiarazten duen formatu bat aurkitzen duenean berau ustiatzea.\nAustenen liburu gehiago irakurri nahi dutenek beste liburu bat gomendatzeko eskatu dute: bere liburu klasikoa den “Orgullo y Prejuicio” edo umore-kontakizkun labur bat, “Lady Susan”.\nEta gure artean idazle bat dugula baliatuta, Fernando (argitaratutako bere azken liburua “Sueño y azar” gomendatu digu, liburutegian eskuragai), eskatu diogu idazle gisa izandako esperientziaren berri eman diezagun. Horrela bada, aitortu digu egia dela hainbestetan irakurri dugun hori, egileak pertsonaiak sortu egiten dituela baina gero berez hazten direla idazlearen laguntzarik gabe alegia… Fernandok dio berak istorioa abian jartzen duela, baina gero jarraitu egiten diola gertatzen dena idatziz eta horren berri emanez.\nBere idazle kutunez ere galdetu diogu, zehatz-mehatz Austen euretako bat den jakin nahian eta baietz esan digu, baina Dickens ere aipatu du eta jakinarazi du duela gutxi bere 145. urteurrena izan den arren, ez duela Austenena bezain aktiboa den jarraitzaile klubik, Austenenak etengabe ari baitira sarean ekitaldiak antolatzen. Espainiarren artean Fernandok Pio Baroja eta Galdós aukeratu ditu eta gaztelaniaz baina Amerika aldekoak Borges eta Kortazar. Horren ostean, eskolan irakurri beharreko liburuez aritu gara eta aipatu dugu batzuetan egokiak ez izan arren, badirela literatura maitatzeko bidea irekitzeko gako izan diren irakurketak, berari behintzat horrela gertatu zitzaion “El árbol de la ciencia” liburuarekin.\nPena handiz agurtu dugu elkar (solasaldia ia gaueko bederatziak arte luzatu zen), baina zenbait hitzordu jarri dugu: Emma liburuan oinarritutako filma datorren astelehenerako arratsaldeko 6etan Mamariga Kulturgunea; Emmari buruzko solasaldi birtuala interneten irailaren 13an, arratsaldeko 6etan “El segundo estante” izeneko Facebook taldean, zeinetara denak zaudeten gonbidatuta… eta egun horietako batean hain atsegina gertatu eta hainbeste irakatsi digun tailer hau baloratzeko saio bat, Bolintxin. Santurtziko Liburutegi Sareari esker berezia eman nahi izan diogu eta hau bezalako eta Ivan Repillaren zuzendaritzapean egiten zen “Irakurketa kluba” bezalako ekimenek, zeinetan gutako askok parte hartu genuen, jarraipena izateko gogo bizia agertu dugu.\nHurrengo lerrootan Jane Austinen “Emma” liburuari buruzko tailer honetan parte hartu duten irakurle batzuen ondorio edo iritziak irakur ditzakezue (parte hartzaileen izenak isilean gorde egin dira, idatziak anonimoak dira eta).\nEgile honi lehenengoz irakurri diot. Hasierako atalak errepikakorrak egin zaizkit, geldoak eta aspergarriak. Bertan zereginik gabe alferkeriatan dabilen komunitate bat aurkeztu zaigu, denbora basora txangoak eginez edo auzokideei buruzko txutxu-mutxuka ematen duten pertsonaz osatutakoa. Baina liburua aurrera doan neurrian, istorioa irabazten doa. Ttxutxu-mutxu aspergarria alde batera utzi eta intriga azaltzen da, adibidez Jane Farifax agertzen denean (20. Atala), Elton bikario jauna itzultzen denean (Emmaren ezetza jaso ondoren) edo gerora bikarioaren emaztea izango dena, Augusta, ezagutzen dugunean. Frank Churchill Emmarekin ez maitemintzeak joko handia emango du. “Jaia hasteko prest egongo da”\nEz naiz zein liburuk merezi duen irakurtzea eta zeinek ez esateko bezain aditua, baina zerbait badakit, neuri zer irakurtzea gustatzen zaidan alegia. Honako hau amaitu berri dut eta hasieran bertan behera uztekotan egon nintzen arren, azkenerako harrapatu egin nau. Azken atalak azkar baino azkarrago irakurri ditut pertsonaia nagusi bakoitzaren istorioa nola amaituko zen, jakin beharra nuelako.\nEgia esan behar badut, amaiera ezin “eztitsuagoa” da, melenga. Ez zait oso erreala iruditu. Ulertzen ez dudana zera da, zergatik ez duen liburua amaitu gaztelaniazko istorioetako amaiera zoriontsuetan erabiltzen diren hitzekin: “fueron felices y comieron perdices”.\nNire eskerrik zintzoena Irakurketa Tailer hau egin dadin lan hartu duten guztiei.\nEskerrik asko García Pañeda idazleari, “Emma” irakurtzera animatu baikintuen liburua argitaratu zeneko 200. Urteurrenean.\nIdazleak XIX. mendeko gizarte elitista aurkezten digu, horko pertsonaia bereziak eta batez ere, irakurlea hotz uzten ez duen protagonista, den-dena ironiaz beterik.\nLehenengo zatia astun samarra da, baina eleberria aurrera doan neurrian harrapatu egiten zaitu.\nEz nau guztiz zoratu baina gustatu egin zait.\n“Emma” eleberritik gehien gustatu zaidana zera izan da, liburutik atera daitekeen irakurketa sinbolikoa. Eleberria berez protagonistaren bilakaera psikologikoa da, hasieran ergela eta ahula den neska baten laguna da (Harriet), baina esperientziak eta egindako akatsetatik jasotako ikasgaiei esker, zentzua, zintzotasuna eta adimena topatuko du (Knightley).\nEz dakit Jane Austenek liburuari alderdi sinboliko hori eman nahi izan zion, baina bitxia gertatu zait.


Ekiñaldi bakarra — Lenengo Agerraldia\n1.— KATI TA IGON\n(Oiala jasotzerakoan, neska-mutillak, alde banetatik sartzen dira. Nexka, eskui-aldetik, eta mutilla ezker-aldetik. Aurrekaldean, pixka bat albora, mikrosoiñu bat dago zutikako baten muturrean. Beste aldean, zerbait atzeratxoago, mai txiki bat, paperez eta beste lanerako gauzez betea. Emen ere, mai-gañean mikrosoiñu bat.)\nKATI: Ai, au bizitza illuna! (Antzi luzea egiten du...)\nIGON: Aidea, izarrak utzitako argi-autsez betea zegoen. (Beren kaleko lepokoa, esku-larruak, txapel eta kapelak eta gaiñerakoak esegi-leku batetik zintzilik uzten dituzte.)\nKATI: Ametsetan bizi zera, Igon.\nIGON: Ametsak, egoak dituzte, kati; ta nai degun lekura eramaten gaituzte. Begira, begira! Leio-aldera egiñaz, laiño argi arek, goiz-agurra bialtzen digu.\nKATI: (Ondoratuaz...). Ta ez al dezu ikusten odol-gorriz jantzia datorren beste ura?\nIGON: Gorri bizi orrek, odolaren irakin pozgarria dakar. Egun berria, maitasun-lurriña, lore-izkuntza, eztaiak aidean.\nKATI: Bideak, larrak artuak dauzkagu; maitasuna, zauriz urratua: loreak, arantzez itoak; eztaiak, eriotz larriz minduak.\nIGON: Aur-jolasez beteak daude etxeak.\nKATI: Arnasaz bete ezinda utzi det amona etxean. Eriotz-laiñoz lausotuak zituan begiak.\nIGON: Ai, kati! Orrela, eztezu bizi-eztirik beiñere gozartuko.\nKATI: Zure ametsak, eskuetatik igesi dijoazkigun itzalak besterik ez dira. Eguneroko burruka astera goaz, Igon. Aidea giza-emakumeen zorion-egarriz astundua dago.\nIGON: Nik egoak ditut biotzean. Goizero, egunsentiari argi berria xurgatzen diot. Iturrien kantak, ixuri gozoan datozkit muiñetara. Basoak ostoz aberastu dira; ta txorien kantak, ez dute itzalen kezkarik. (Bitartean, bildu bitzate mikrosoiñu-ondoan, mai-batean-edo, beren lanerako paper eta lan-tresnak.)\nKATI: Erlojoak, zortzirak gaiñean ditu, Igon... Gure lan-burrukan sartzeko ordua degu. Etxetatik, gure soiñu ta esan ariñak jasoko dituzte; gure biotzetan, eguneroko lan itoak, esan bear larriak, tarterik gabeko arretak, galduko digu goizeko poza. (Erlojoak, zortzirak joko ditu... Dan-daneko bakoitzak, mutillari arpegia argitu ta neskatxari naigabea zorrozten dio. Au, burua makurtzen geroago ta geiago; mutilla, burua geroago ta jasoago duala ta ames-girotan bezela...) (BAT-BATEAN... Soiñu-alaiak urratzen du aidea...)\nIGON: (Zutikako mikrosoiñu aurrean izketan:) Egun on, jaun-andreok!... Entzun, entzun!... Emen E.A.K. 20, ARGIBIDE irratia!... Egunak ez du illunik ez biotzak itzalik!\nKATI: Egun on, irratentzuleok!... Entzun, entzun;... Emen ARGIBIDE erradioa! Argiak, laiñoak ditu etsai; eta zorionak, naigabea oe-lagun. Egun berriak, kezka berriak!\nIGON: Orain aste gera, gure lenbiziko saioa, egun-argiari gure agurra bialduaz. Bazter guziak, eguzki-urrez jazten ari dira; ta etekoak, maindire artetik atera nai genituzke soiñu alaiz. (Entzun bedi: «Jaiki, jaiki, etxekoak...»)\n(Orain mutillak, maira alde egiten du, ta an zerbait idazten edo paperak begiratzen egon ondoren, kanpora irtetzen da. Nexka bakarrik mikrosoiñu-ondoan.)\n2.— KATI BAKARRIK\nKATI: Entzun dezue, egun-argiari jo diogun goiz-agurra: «Jaiki, jaiki»... Orain... Zeruko Erregiñari bijoakio gure biotzetako arnasa! Or dijoa aidean... ANGELUS!... AINGERUAREN AGURRA!... (Asi bedi: «Aingeru batek Maria'ri...» Gora ta bera soiñua, azpipe jarraituaz... Doñua xotildu ta nexkak onela dio:)\nKATI: Zer du amaren biotzak, gure oroitza onela gozatzeko? (Eresia tartetan indartu ta ixilduaz...)\nZer du amarik-ezak, umezurtzen begiak orrela lausotzeko? (Eresia gora ta bera...)\nZerua, zeru oso izateko, Jainkoak Amarik eztiena eman digu kristauoi. (Eresia tartetan beti, indartuaz eta ixillagotuaz...)\nTa euskaldun biotzak, ba-daki zer dan Abe Marikoa'ren gozotasuna.\nEguzkia errege da zeruetan, eta soro-erdian, txapela eskuan duala, Anjelus errezatzen du nekazari zailduak.\nLanak, zeruko usaia artzen du, ta bekokiko izerdiak goitik darion intza dirudi. (Eresia gora ta bera...)\nZeruko Amaren gogorapenak, urrezko argia zabaltzen du zelai ta mendietan. (Eresia indartuaz... Mutilla, nexkaren ondora etorriko da berriro, bertsoak biak txandan esateko:)\n3.— KATI TA IGON\nIGON: (Eresiak azpitik lagunduak:)\nMendi-axala, goiz-argiz zillar, egun-atari denean;\nlotan zegoen baso-itzala txori-soiñuz esnatzean;\nmendi-gallurra, eguzkiaren laztan beroz gorritzean...\nnere gogoan zaitudala, Ama, asten naiz ni otoitzean.\nKATI: (Eresia indartu ta xotilduaz:)\nEguzki jaunak, urre ta sutan, galda-jaia duenean;\nzeru-gaillurra argi bizitan irabazi ondorean;\negun-erdian, lana utzita, itzal-gose naizenean...\nkanpai-otsera, Ama laztana, berriz zaitut biotzean.\nIGON: (Eresia gora ta azpipe:)\nArratsaldera, egun-argia logaletzen zaigunean;\neguzki jaunak argi-opilla ogera daramanean;\nillunabarra, Ama Maria, laiño gorritan galtzean...\nnere lanari agur egiñaz, otoi dagizut pakean.\nKATI: (Eresia tartean gora ta azpipe...)\nGau amak lurra maindire beltzez izkutatzen digunean;\nsasi ta lore, illunpe bildur, kuxkurtzen zaizkigunean;\ntxori-soiñurik, Ama Maria, basoak ez duenean...\nZuri otoika lo artzen det nik, Ama, zure magalean!\n(Eresia gozo-gozo berritu ta indartu...\nGero ixillago... Urrutitik...\nAbe Marikoaren kanpai-otsa dator.\nEntzun bedi kanpaia.)\nKATI: Atertu dira gizonen lanak eta kezkak. (Kanpai-otsa berriro...)\nIGON: Griñak pake-aldia dute. (Kanpai-otsa biziroago...)\nKATI: Ames dagi aurrak... Ba-zala bein erregin bat... (Kanpaia urrutira.)\nIGON: Nazaret-eko errixkan... (Berriro: «Aingeru batek Maria'ri...»)\nKATI: Eta tximeletak... (Eresia indartuaz...)\nIGON: Eta aingeruak... (Eresia bete-betean...)\nKATI: AGUR, Maria, graziaz betea... (Eresia indarrean bukatu: «Aingeru batek Maria'ri...»)\n(Argiarekin jolas egin diteke Anjelus-saio ontan.)\n(Soiñua aldatu bizi-bizi... Gora ta bera...)\nIGON: Orain, Zeruetatik lurrera jetxiaz, gure sukaldetako lanei, poz pixka bat txertatzeko...\nKATI: Bijoa aidean... «MAITE!»\nIGON: «MAITE!», euskeraz abestua. Gure biotzak aukeratutakoari esateko itz eztia.\nKATI: Maitasuna! Jainkoak zeruetatik lurrera jetxi-arazi zuan\nIGON: Maitasuna! Mundua darabillen ego-aize barneatzaillea!\nKATI: Entzun: «MAITE!»\nIGON: Soiñu-joille... (izena esan.)\nKATI: Abeslari... (izena esan.)\n(Asi bedi «MAITE»...\nMutillak neskatxaren eskua\nberearen artean artuta, entzuten du.\nPoliki-poliki, neskatxaren burua,\nmutillaren sorbalda-aldera makurtzen da.\nBiak, maite-giroz entzuten geldituko dira.)\nMaite; Eguzki eder,\nnere zorion iturria!\nNoizbait illuntzen ba-da\nKATI: Igon, ametsa dirudi!\nIGON: Ta nolako ames ederra, Kati! («Maite» bukatzerakoan, berriro asten dira izketan.)\nKATI: Entzun dezue...\nIGON: «MAITE», euskeraz abestua. (Doiñua aldatu... Arin-arin bat...) Oiñak dantzan asten zaizkit... Zertan gaude emen soiñua dantzatzeke, Kati?\nKATI: Ego-aizerik ez da sortu oraindik, Igon.\nIGON: Baiña emen biotzean sortzen ari zaidana ikusiko ba-zendu, Kati...\nKATI: Zer dezu arri-koskor orretan?\nIGON: Ari zait biguntzen... Eztakizu asko, Kati...\nKATI: Zer eztakit?\nIGON: Zurekin dantzatzeko dedan amorro bizia!\nKATI: Ai au aize-buru! (Asi bedi «Arin-arin» bat.)\nIGON: (Nexka besotik eldu ta erdira darama...) Atoz nerekin, luzatu gabe... (Biak dantzan leiatzen dira.)\nKATI: Soiñua bukatzera dijoa. (Dantza utzi. ta mikrosoiñura dijoa.)\nIGON: (Lepoa Kati'ren atzetik luzatuaz:) Entzun dezue...\nKATI: «Arin-arin!» (Kati'k iges egiten du kanpora.)\nIGON: Arrapatuko zaitut, Kati. (Ura joan dan aldera deadarka.)\n4.— IGON BAKARRIK\n(Doiñua aldatzen da, ta\nIgon mikrosoiñura dator presaka:)\nIrrati arraioa! Eztu betarik ematen nexka-ondoren biotza bialtzeko ere. (Mikrosoñuan orain:) Zuekin... ARGIBIDE irratia! E.A.K. 20; ARGIBIDE erradioa!... Ameslari guzien irratia!... Biotz maitale guzien laguna!... Zuekin ARGIBIDE irratia!\nEta orain asten da, gure antzerki-saioa; gure teatro-sailla: (Abotsa aldatuaz, jolasti:)\nGure sukaldetako etxekoandre guziak bear duten sendagaillua... Ankak zuzentzeko, makilkada bat berna-ezurrean!... Sendabide au asmatuu duten sendagilleak, millaka ta millaka makilla bialdu dizkigute gure irrati-entzuleen onerako... Salgai dago sendakindegi guzietan... botika guzietan... Makilkada bakoitza duroan!... makilla, utsean ematen da... Botika baztar guzietan... ankak zuzentzeko, makilkada bat berna-ezur-ezurrean!... Eztago geiago errenik!... Er betokerrik!... Eskatu gaurtik... «Makilixka» sendagaia!\nOrain emen ditugu zuekin... GAZTE-AIZEAK! Jarrai taldeko lagunak esanak... (Soiñua indartu ta xotildu...) Gure gaurko teatro-saillean, Amillaitz'en GAZTE-AIZEAK entzungo dituzue... Zuen aurrean dira:\nMatilde, (antzelariaren izena...). Zezili, (izena...). Niko, (izena...). Iztuna, (izena...). Jarrai-taldeko gazteak, beren lanetarako prest... Jaun-andreok!... AIDEAN, GAZTE-AIZEAK! (Igon'ek alde egiten du kanpora ta mikrosoiñura iztuna aurreratzen da... Soiñua: «Maitetasunak bai-nerabila» edo beste maite-kantaren bat.)\n5.— IZTUNA. GERO, MATILDE TA ZEZILI\nITUNAK: «Daka» etxeari eskerrak, gure teatro lanari asiera ematera goaz. Aurretik esan nai dizuegu, Daka etxea dala MAKILIXKA sendagaillua asmatu duana. Oni eskerrak, millaka dirala anka zuzenduak, betoker sendatuak. Eta orain, besterik gabe zuekin... GAZTE-AIZEAK! (Soiñua indartu ta ixildu...)\nNeska-mutillak bere sasoian... Elgorria dutela biotzean!... (Soiñua piztu ta il berriro...)\nLengoan, bizi-bizi ari ziran elkarrekin, Matilde ta Zezili. Bi Mari Puntta moda-modakoak. (Soiñua gora ta bera... Atzean, Matilde ta Zezili azaitzen dira alkarrekin izketa bizian:)\nMATILDE: Ago ixillik, Zezili. Ori ez den legea. Ori gizon petralen batzuek beren alde asmatutako txatxukeria den.\nMATILDE: Ederra kontua!... Mutil bati neskatxa bat gustatzen ba-zaio, joan da, zapla! botatzen zion arpegira bere barruko gogoa... Ta neskatxa bati mutil bat gustatzen ba-zaio, ezin ezer adierazi. Mutil kaiku oiei burura etorri-zai egon bear guk, ezer aurreratzeke.\nZEZILI: Orrela ditun kontuak, Matilde.\nZEZILI: Ez aiz, baiña, mutillei aurrea amen asiko!\nMATILDE: Zerbait egin bearra zegon; eta amua bota gabe ez naun geldituko.\nZEZILI: Neska, neska! Irekin ibiltzen ere, bildurtu egiten naun. (Bijoaz.) (Eresia gora ta bera...)\nIZTUNAK: Urrengo jaian, an dijoaz neskatxa biak, zein baiño, zein, erriko pasia-lekura. An dabiltz gazteak, nexka ta mutil, elkarri begiak zorrozten. (Soiñua indartu ta xotil gelditu...)\n(Berriro Matilde ta Zezili atze-aldean agertzen dira...)\nMATILDE: Ikuste al-den ura, Zezili?\nZEZILI: Zein?... Altzigarr'eneko Niko?\nZEZILI: Iretzat zegon!... Aize onak dizkin mutillak!\nMATILDE: Ba... aize ta guzti bera diñat.\nMATILDE: I, mikatz-zalea al-aiz? Zezili? (Eresia gora ta bera...)\nIZTUNAK: (Neska biak beren artean ixillik diardue izketan...)\nNolabait asi bear zuala, Matilde'k; eta an ezertan ez asteko, Zezili'k... Baiña ortarakoxe zegoen Matilde! Gora ta bera dabiltzala, (Pasia-lekuan neska-mutillak alde batetik bestera ikus bitez.)... ustegabean mutillak; eta ondotxo neurtuta, Matilde'k, mutil-taldearen aurrean, bidea itxita, aurrera eziñik gelditzen dira nexka biak... Ain zuzen ere, Niko pare-parean du Matilde'k. Mutillak tentari diotsa:\n6.— LENGOAK ETA NIKO\nNIKO: Baratzeren batean al-gera?\nMATILDE: Zer baratze ta ze porru, gero?\nMATILDE: Etzaude zu lore txarra. Orrelakoak esaten al-dizkiezu neskatxa guziei, Niko?\nMATILDE: Orduan, ez nau arritzen ezerk...\nMATILDE: Jendeak aotan artzeak.\nMATILDE: Zu ta orrelako loreak entzun bear dizkitzuen neskatxak.\nMATILDE: Ez emen asi iñoso-plantarik egiten, Niko.\nNIKO: Egia! Ez dakidala ezertxo ere.\nMATILDE: Onoko oni; emen nagoen oni. Beraz, ezer ikusi baiño len, berriketan asten ba-dira; emen ikusten ba-gaituzte, zer ez dute esango?\nMATILDE: Zezili, goazen. Geiegi luzatu diñagu egon au.\nMATILDE: Bost ajola dizue mutilloi neska errukarrioengatik.\nNIKO: Zuk uste dezun baiño geiago, Matilde.\nNIKO: Zergatik ez? Bostetan ementxe itxoingo dizut. (Bijoaz kanpora.) (Eresia gora ta bera...)\nIZTUNAK: Joan ziran, bai, neskatxok. Besterik nai al-zuan, ba, Matilde'k?... (Niko agertzen da berriro alde guzietara begiaa...)\nEtziran joan, baiña, bost-bostetan... Ordu laurdentxo bat mutilla zai euki ta gero, noski... (Neska biak azaltzen dira, ta Niro'rekin izketa ixillean izkutatuko dira alde batera... Soiñua berriro bizi...)\nTa... jolasean asi zana, benetan bukatu zan andik sei illabetera. (Soiñua luze... Bitartean Matilde andregai-soiñekoz edo buruko agergarrien batekin jantzi bezate... Eztai-soiñua entzun bedi eliz-barruan...)\n7.— LENGOAK, NIKO GABE\nElizako eztai-Meza bukatu-ondoren, Zezili'k txokora deitu Matilde, ta galdetzen dio: (Orain agertu bitez antzokian biak.)\nZEZILI: Zorioneko al-aiz, Matilde?\nZEZILI: Pozten naun. Eta gauzatxo bat jakin nai niken...\nZEZILI: Niko'rekin lenbiziko aldiz itzegin genduanean, gogoratuko aiz, nola esan ionan, norbaitek berriketan jardun zuala bioi buruz.\nZEZILI: Nola asmaketa?... Gezurra al-unan, ba?\nZEZILI: Eta bete-betean arrapatu unan arraia, Matilde!\nIZTUNAK: Ta lagun biak parre-algara batean joan ziran, gertu zegoen eztai-bazkaritarako ostatura. (Parre-algarak entzungo dira... Gero soiñua indarrean bukatu.)\nEntzun dezue, jaun-andreok, Amillaitz'en GAZTE-AIZEAK! Jarrai-taldeko antzezlariak, teatrogilleak eman dizuete saio au.\nMatilde, (antzezlariaren izena)...\nSoiñu ta zaratak...\nEta eztegu emendik aldegin nai zuei auxe gogorazi gabe: Anka okerrak eta errenak sendatzeko, ezta berna-ezurrean makilkada bat artzea bezelakorik. Sendagaillu miresgarria, sendagaillu azkarra, utsegiten ez duan erremeioa... MAKILIXKA!... Eskatu botika guzietan. Makilkada bat berna ezur-ezurrean... Makilla utsean emango dizue.\nGu gera!... Atzerreka'ko Foil Bergé!... Mundu osoan ezaguna! Zer dira gure aldean Paris'ko Lido ta Newyork'o Metropol?... Utsa, ezer ez!... Gu gera... Atzerreka'ko Foil Bergé.\nBa-dijoa Iztuna ta berriro or dator Kati.)\n8.— KATI; GERO IGON ETA EZTAITARRAK\nKATI: Entzun dezue... Jarrai taldeko antzezlariak esanda, GAZTE-AIZEAK. Emen E.A.K. 20, ARGIBIDE irratia...\nIGON: (Laisterka mikrosoiñura etorrita Kati'ren atzetik, lepoa luzatuta, onela esango du:) Lixiba jotzeko... okerrena, OMO!... Zapiak ikatz biurtzen ditu istan batean... SUTIL!... zikintzaille ixil!\nKATI: Zuekin, ARGIBIDE irratia... (Soiñua, nolanaikoa tarterako...)\nIGON: Biotz alai guzien irratia!\nKATI: Gogo lanpetu guzien aringarri!\nIGON: Ta neska-mutillen eztaiak aitatu-berri geran ezkero, urra dezagun aidea, eztai-soiñu berriz... Kanta berriak euskeraz!\nKATI: Entzun!... IRU ALABA!... rumba aidea...\nIGON: Rumba aidea... Aprika-aldeko soiñu-aide beroa!\nKATI: Soiñu-joille... (izen-abizenak).\nIGON: Abeslari... (izen-abizenak).\nKATI: «IRU ALABA» aidean!... (Asi rumba...)\nIGON: Orain ez dizut barkatuko, Kati. Nerekin dantzatu bearko dezu rumba au. (Eztaitarrak atze-aldean dantzan agertuko dira...).\nKATI: Itxoizu pixka bat... Emakumeen leporako apaingarririk egokiena...\nIGON: Arkakoxo-tantoak!... Ia oraintxe, Kati!... (Besotik eldu ta badarama dantzara nexka.)\n9.— KATI TA ICON\n(Doiñua bukatzerakoan, eztulka norbait. Igon, nexka utzita mikrosoiñura dijoa lasterka:)\nIGON: Eztula ta eztula, norbaitek ba-dula... (Eju! ta eju!...)\nKATI: (Mutillaren ondora joana:) Eztula kentzeko biderik zuzenena...\nIGON: Lepoa ebakitzea!... Ritx eta kito!... (Eskuz, lepoa ebakitzeko kiñua egingo du.) Ori da sendagaillurik onena!... Senda-etxetan agintzen duten sendagaia!\n(Doiñua indartu ta ixillagotu...)\nIGON: Kati, ez al-dezu ametsik egiten?\nKATI: Bizitza, estuegia daramagu amets egiteko.\nIGON: Neri ari zait, ba, amets bat gabero-gabero, itzul-inguruka buruan.\nKATI: Nolako ametsa?\nIGON: Pozezko ametsa, Kati... Zaude, zaude!... Izar bat agertzen zait oso goi... Ba-nago ta ba-nago... ta izarrak dei egiten didala iruditzen zait... Ontan, laiño biurtzen naiz eta aize bizi batek bultzata, ba-noa gora ta gora... ta izarra gorago... Alako batean, eskua luzatu ta izarraren jabe egitera noala... ametsa bertan bera galtzen zait...\nKATI: Amets bitxia orixe!... Ta izarrak zeren antza du, Igon?\nIGON: (Besoa nexkaren lepa-gaiñetik jartzen duala:) Eztakit, ba; baiña oso oker ezpanago, izarra besartean det oraintxe.\nKATI: (Mutillaren besoetatik lepoa askatuaz:) Igon, nungoa zera?\nIGON: Amets errikoa, Kati; ta bizitzari, bere ederra eskatzeko egarria det biotzean.\nKATI: Eztezu euskal-mutillen antz aundirik.\nIGON: Zer, ba?\nKATI: Euskal-mutillak ez dutelako neskatxentzat orrelako itzik... Ardoa ta tripa-festarik ba-da, an dituzu gure mutillak; baiña emakume\nbati itz samurrak esateko, eztago alako traketsik.\nKATI: Gutxitxo esan det oraindik... Ezagutu nuan mutil bat... Bere andragaiari esaten zizkion itz gozoenak auek oi-ziran: «oraintxe tripakiak jango nituzke, ba!...» Kaiku zarra, alakoa! Ori da nexka bat urtutzeko bidea!\nIGON: Nexkari malko gozoak aterako zizkion, noski?\nKATI: Ba-dira areagoak, Igon. Ba al-dakizu erri batean neskak nola loxinkatzen dituzten?... Itz gozo auek esanda: «Ederra aiz, txarri ori!»\nIGON: Ta erri ortan ba al-da ezkontzen dan neskatxik?\nKATI: Ez mutil kankaillu oiek merezita, baiña ba-dakizu... Jainkoak ipiñitako legea dala-ta, ezkondu egin bear, ala ta guziz ere... Ta kontu neskatxen bat mutil erdaldunekin ezkontzen ba-da!... An ditu guziak gaizki esaka... Zer egingo dute, ba, euskal-mutillak alako trauskillo jartzen ba-zaizkie neskatxei?\nIGON: Erdaldunen bat begiz jota al-dezu, Kati?\nKATI: Merezi bai, beintzat, ardoarekin ezkonduta bizi diran ainbeste mutil kaikuk!\nIGON: Ene bada ta!... Gure jardunean, olerki-ordua iritxi zaigu...\nAsi gaitezen lan ontan ere, Kati... Ikusiko dezu nolako bertso goxoak ditudan gaur zuri botatzeko!\nKATI: Ez gero tripakirik aitatu!\nIGON: Biotza xaltxan eskeiñiko dizut. (Laisterka mikrosoiñura dijoa... Nexka ere ondora dijoakio...)\n—Emen ARGIBIDE irratia!... Biotz maitale guzien laguntzaille!...\nKATI: Zuekin, gure olerki-ordua!\nIGON: Bertso-saioa! (Soiñua aldatu... gora ta bera...)\n(Kati'ri belarrira:) Asi zaite zu lenbizikoarekin... (Papelak aukeratzen ari da...)\nKATI: Entzun lenbizi...\nIGON: Amillaitz'en «ARGATIK»! (Soiñua azpitik gozo...)\nEguzkitara zabaldutako zapi urdin zan zerua,\nargia, urrezko ogean, etzatera zijoan\nArgatik alkar maite izan gendun\nEguzkia, odol zan, arrats-malkoetan;\nlaiñoak gorri ziran, argi-zotiñetan.\nArgatik gure biotzak\nizan zuten egun artan.\nZerua, auts-kolore, ego-aldetik;\nargia zikin zetorren, zeru-sapaitik.\nArgatik gure ametsak,\nlausotzen asi ziran\nZerua goibel, aizea nasi;\njoan zan igesi.\nArgatik gure maite-usteak,\ngau aretan ziran ausi. (Soiñua indartu ta xotildu...)\nIGON: Kati, zer dira malko oiek?... Bertso illunegiak aukeratu dituzu, izan ere. Pozezkoak bear ditugu, pozezkoak!\nKATI: Barruak lagundu bear du orretan ere, Igon.\nIGON: Eta nere barrua, argitan dago zure ondoan.\nKATI: Entzun orain... Amillaitz'en «IRRISTAN»!\nBiok giñoazela, besotik bidean,\nsagar ustel batean\nirrist egin niñan;\nta nerekin ankaz gora\nlaster intzanan lurrean.\nuste gabeko laztan aretan,\nizarrak nastu zitzaizkigunan\nKATI: Ai, zoroko! Nork asmatu dik ori?\nIGON: Biotza nik bezela zuan batek... Ia bota urrengoa!\n(Soiñua illun eta geldia orain...)\nKATI: «EZTEK ATZOKOA»...\nBart nere gelan sartu intzanean,\nnegarrez billa nindukan.\nIre arpegi maiteak, izu-ikara,\nildakoen itxura artu zikan.\nBaiña, exeri adi... Eztek atzokoa\nIk eztakik, maitea,\nzein leize sakona dan nere gogoa;\nEtzaidak galdetu. Ailperrik uke.\nEztik iñork galdetzen,\nzenbat ur-tanta ditun itxasoak.\nAlperrik dek, izarrak zenbat diran\nBeti zegok, zeru beltzean, arutzago...\nbeste bat gordea!\nIGON: Baiña, Kati!... Berriz ere, negarrari eman diozu!... Zabalduiozu atea pozari!... (Soiñua jolasti ta pozgarri...)\nKATI: Bijoa ondoren, Amillaitz'en «DEIA»!\nKATI: Aizak, i!...\nIGON: Burua liburutan nastua niñan.\nAren otsa kezketan galdu unan.\nKATI: Aizak, iii!...\nIGON: Etxean opor-aldiak poza zerionan.\nUdaldia, itxasoa, mendia nizkiñan.\nKATI: Emen ni!!!\nIGON: Ta agertu intzanan!!!\n(Soiñua pozez lertzen gora ta bera...)\nKati!... Konturatzen al-aiz?... Biok, i ta to ari gaitun!... Eta gero esango diñate, i ta to aritzea, ijito-izketa dala!... I'ka ere, gozo itzegin ziteken, bai!\nKATI: Ala dek, Igon!... Baiña oraindik ez diat nere beazun guzia ustu. (Soiñua geldiro ta itun berriz...)\nIGON: Ustu lenbailen barruko illuna, ta eman leku argiari...\nKATI: Zer ederragorik, al ba-nu?...\nIGON: Irratentzuleok, KATI, gure izlari yayoak...\nKATI: Bere naigabea ustuko dizue, Amillaitz-n ILLUNBARRA esanaz:\nEtzekiat zer duan illunabarrak...\nEzkuturen bat gordea ba-dik,\nlaiño gorrixken arrebak.\nZerua, auspez dagon katillu-barrua,\nargi-intziritan zijoak galdua.\nTa ni, aren aurrean, laiño-lits bat nauk,\nUtziok arratsari estaltzen mundua!\nBiotzak negar egiteko,\nnaiago dik ezkutua!\n(Soiñua indartu ta xotildu...)\nIGON: Ta orain, biotz-arantzak aizatzeko, esan dezagun biok beste au.\nKATI: Ia ikusi?... Zuekin orain, IGON, iztun bikaiña...\nIGON: Ta KATI, eguzki egiña! (Soiñua ameslari...)\nKATI: Entzun... «AIN URRUTI TA AIN URBIL»...\nIru urte dizkiñagu, alkarren albo lanean.\nNik ire gose biotzean.\nIk, nere egarri ixillean.\nBegiratu niñan bildurrez beingoan.\nBegiratu idakan beste bein bildurrez.\nNik, jetxi nizkian begiak samiñez.\nIru urte onen ixil!\nAsperen bat nik.\nIk: gaixo al-ago?\nBurua astun diñat. Ez diñat geiago.\nItzegin nai uan; baiña sorgin batek\nalda zian ire itza:\nAidean laiñoak zeuden.\nAin urruti ta a!n urbi!.\nOrrek din gure biotza il!!\n(Soiñua indartu ta pozera aldatu...)\nKATI: Igon... oraintxe sendatu nazu.\nIGON: Zabal dezagun poza aidean zear, Kati.\nKATI: Gaur da gure biotzen eguna.\nIGON: Betoz estai-soiñuak! Bijoa illuna! (Soiñua pizkor eta ezti... azpitik lagunduaz...)\nKATI: Entzun orain:...\nLaiño gorrixka baten / nai zinduzket atxi,\nta izarrik gorenean / izkuta zu, Kati;\nan neretzat bakarrik / zaitzadan amesti;\nene jostaillu zeran / biotzeko antsi.\nZure biotz-lapurren / bildurrikan gabe;\nkate gozoz lotuak, / alkarren mirabe;\nbiotzak eztaietan, / maitezko bi labe;\nantxe argitan biok / gindezke poz-jabe.\nZeruko Jauna bedi / gure poz-ikusle.\nEz beza iñork zeleta / gure maite-zale.\nEz iñoren bekaitzak / jan gure logale.\nPapelak artu ta aidera botatzen dituzte.)\nNastu bitez aidean!\nGure biotzak bezela!!!\nDonostian, 1963'go Ilbeltzak 17


belendrin - Hiztegia - Gazte gara gazte\nbelendrin. iz., adj. (Irainak eta gaizki-esateak edo adjektibo ezkorrak) chinche, travieso/a. Ume zirikatzaileak edo bihurriak izendatzeko erabiltzen da. Zertan habil hor belendriñori; harrapatzen bahaut, ikusiko don! (BB)\nSinonimoa(k): billaba, xagu


2007ko otsailaren 7an, Euskararen Erakunde Publikoko Lehendakariak eta Eusko Jaurlaritzako Kultura Sailburuak, 2010. urte arte bi erakundeen artean euskararen aldeko hizkuntza politikaren inguruko lankidetza garatzeko esparrua finkatzen duen partaidetza hitzarmen bat izenpetu zuten. Geroztik, hitzarmen hori bi aldiz arraberritua izan da, lehenik 2011an eta 2016an gero.\nMugaz gaindiko lankidetza hori, erakunde bakoitzak bere aldetik zehaztutako politiketan oinarritzen da:\nIragan urteetan eramandako lanaren jarraipenean, 2022ko eranskinak bi instituzioen artean, urtean zehar eramanen den lankidetza eta Eusko Jaurlaritzak eta Euskararen Erakunde Publikoak iparraldeko eragileei zuzendutako diru-laguntzak emateko moduak zehazten ditu.\n● Partaidetza teknikoak:\nGaitasun agiriak: Eusko Jaurlaritzaren zerbitzuen laguntzarekin, alde batetik B1 mailaren agiriaren baliokidetza gauzatuko da, eta bestetik, B2 mailako agiriaren sortze lanek segituko dute\nHelduen euskalduntzea: Iparraldean alor honen egituraketarentzat baliagarri izanen den EAEko laguntza-dispositiboei buruzko diagnosia burutuko da\nVII. Inkesta Soziolinguistikoa: 2021ean burutu landa-lanaren ondotik, bereziki datuen ustiapena eta emaitza nagusien azterketa egin ondoan, lehen emaitzak zabalduko dira\nEAS - Euskararen Adierazle Sistemaren: partaidetzan sortutako adierazle sistemaren garapena elkarrekin jarraitzea\nItzuli et Itzuli+: Eusko Jaurlaritzak garatutako Itzuli itzultzaile neuronalean euskara/frantsesa eta frantsesa/euskara bertsioaren garapen lanak jarraituko dira, eta bestalde Eusko Jaurlaritzak garatu Itzuli+ barran EEPren Nolaerran.org hiztegia txertatzeko lanetan arituko dira bi partaideak.\n2022ko, 1.930.000 €ko lankidetzarako fondoa eratuko da, alde bien ekarpenez. Lankidetzarako fondo hori bi dirutza multzotan banatuko da:\n1.801.500 € jarriko dira Iparraldeko eragile identifikatuen diruz laguntzeko, hitzarmen baten bidez beren urteko jarduera lotuz.\n2021-2025 esparru-hitzarmenari dagokion 2022ko eranskinaren kargatzeko lotura